qundao/data-zh-poetry huggingface dataset:
水調歌頭
作者：張嗣初
朝代：宋

名節本來重，軒冕亦何輕。人間兒戲，剛自指點客星明。黃屋龍旗九仞，蒼石漁絲千尺，誰辱又誰榮。會得儻來意，方識古交情。想當時，奇男子，漢真人。龍潛豹隱，胸中同是一經綸。公辦中興事業，我向滄浪學釣，各自寄吾真。誰信往來客，千古誦清名。
登妙高亭
作者：張嗣古
朝代：宋

雨餘山石洗孱顔，卧虎蹲羊各自閑。
杖屨貪穿秋色好，不知衣惹蘚痕斑。
雪谷潭
作者：張嗣古
朝代：宋

崎嶇鳥道開烟蘿，長松偃蹇聲蕩摩。
白龍怒吼挂絕壁，蒼兕離立迎清波。
枯筇拄破青苔色，雷雨收功神歛迹。
窮源不得空歸來，掬雪摶珠三太息。
鼎湖
作者：張因
朝代：宋

有唐天子天寶初，禮官學士披圖書。
推本黄帝九雲車，曾跨火龍昇天衢。
世傳虢略留鼎湖，世傳橋山晏神輿。
真人起滅不異塗，霓來吹落火龍鬚。
一鬚落處生萬蕪，春風秋霜榮復枯。
頂峰千丈金芙蕖，一葉金華落婺墟。
天子聞之爲嗟吁，大封山川名仙都。
姓劉天師半山居，修真自結草屠蘇。
始嚴祠宇闢一區，至今名篆存碔砆。
上下萬年變萬殊，水雲依舊本扶疏。
事載咸通端不誣，世更五代跡不除。
鉅宋興王握乾符，慶源尊祖禮何如。
乃命天下嚴殿廬，治平天子榜玉虛。
北客南來一字無，飄飄含蓼政如荼。
崆峒童子真吾徒，心閑神應微囁嚅。
盡收勝概賦歸歟，歸去山東作畫圖。
句
作者：張固
朝代：宋

鹿石曉寒雲漠漠，虎溪春淺水潺潺。
水簾洞
作者：張國衡
朝代：宋

洞口鮫綃薄，山心玉蕊浮。
殘雲掛練影，新月下空鈎。
白鶴仙人去，蒼苔石磴幽。
奇蹤看不倦，旬日爲淹留。
遺陳氈頭
作者：張圓覺
朝代：宋

釋氏三千金世界，道士十二玉樓臺。
不知雲鶴今何處，空使氈頭夜卧階。
句
作者：張圖南
朝代：宋

坐中競病分明久，驢上推敲兀未裁。
題興龍寺老柏院
作者：張在
朝代：宋

南鄰北舍牡丹開，年少尋芳日幾回。
惟有君家老柏樹，春風來似不曾來。
雲間閣留題壁間
作者：張垓
朝代：宋

清江一曲抱村流，古柏千莖遶幽。
天畔峰巒俱秀峙，壁間珠玉爛凝眸。
遥觀細菊重巖下，共作携壺九日遊。
回首家山白雲外，遽興歸思漫悠悠。
水月洞絕句
作者：張埏
朝代：宋

明月出天山，月明秋水寒。
觀心同水月，鑷白坐相看。
龍隠巖
作者：張埏
朝代：宋

洞口巖高著數椽，湫靈聽法護金仙。
騰身一躍天池後，雲霧于今尚滃然。
龍隠洞
作者：張埏
朝代：宋

幾年鱗甲蟄清淵，一旦飛騰石自穿。
遺跡謾存離舊隠，定應銜雨去朝天。
三用韻謝士安
作者：張埴
朝代：宋

清言一掬解千紛，又向名家見大君。
北海無風鵬不運，南山有雨豹能文。
更令此手曾扶日，未必吾冠不切雲。
鼻已辛酸復何事，天寒梅氣只心聞。
下青峰
作者：張埴
朝代：宋

僕僕淮頭路，一年西復東。
春風前赤壁，冬日下青峯。
括揭叫天曙，蒹葭行夢中。
君無矜矍鑠，我政媿龍鍾。
八月初四夜池上
作者：張埴
朝代：宋

池南夜觀天，斗柄長離離。
其間第四星，此點光猶癡。
流空萬螢火，照我雙鬢絲。
相待滄海月，坐到三更時。
須臾衆色盡，造化一事奇。
手中公瑾扇，皎然相發揮。
風翻頭上巾，舞過池影西。
惟有雞冠兩樹花，一笑如受纏頭歸。
再用還答得淳
作者：張埴
朝代：宋

白頭復何事，又是歲寒來。
方爲狙謀芧，俄欣雀應梅。
晨光搽戶牖，春意釀盆罍。
次第湖山境，烟雲大劃開。
冬夜李仲玉寓所
作者：張埴
朝代：宋

門關晡半掩，鳥雀遠相呼。
星宿生圭竇，春風在石爐。
不勝親友念，有恨歲年徂。
坐久四鄰靜，寒燈勢頗孤。
初夏湖山·其一
作者：張埴
朝代：宋

重臺梔子玉攢花，初夏湖山一供嘉。
三嗅馨香幾欲泣，年時曾食故侯瓜。
初夏湖山·其三
作者：張埴
朝代：宋

三供飛來箇白鷗，炯然點破一池幽。
午陰小扇人回首，何許白蘋江上愁。
初夏湖山·其二
作者：張埴
朝代：宋

今朝二供亦相宜，眼底忘憂粲是詩。
有恨春風不相待，山林著在日長時。
初夏湖山·其五
作者：張埴
朝代：宋

五供翛然可是鮮，一生只抱石頭眠。
死應不恨爲馮劍，夏日攸山二十年。
初夏湖山·其六
作者：張埴
朝代：宋

六供菖陽氣味真，還教繩墨百年身。
幅巾清脫山風外，都等離騷說衆人。
初夏湖山·其四
作者：張埴
朝代：宋

山靈渾不倦差排，四供相隨好雨來。
花木成行新膏沐，麻鞋更上一層臺。
劉元翁爲索賦鞠逸·其一
作者：張埴
朝代：宋

回首桃花只俗休，還君本色一籬秋。
小兒德祖渠何見，不認楊梅箇話頭。
劉元翁爲索賦鞠逸·其二
作者：張埴
朝代：宋

與花叢薄且媻娑，早晚風霜亦奈何。
欲待太平求不死，南陽水勝上池多。
劉元翁索賦雩都孫氏梅軒
作者：張埴
朝代：宋

冰天叫鏑交西湖，斷橋鶴去迷烟蕪。
清時水月日入弄，欷歔三十餘年無。
秋聲一夜生寥廓，晨門喜墮雲中啄。
江南所少非秀才，誰信泰山今不索。
庭前皴樹占百弓，相與歲寒爲春風。
嚼爛楚人二十五，對花一笑千愁空。
世間佳境本有數，更有玉堂在何處。
大庾曾長老瞞欺，旁皇不敢窺門戶。
主人軒上即送申，飛香射影到幅巾。
雪龍背上暗摸索，何如滿身也带梨花樹下雲。
十三日歸天光雲影堂
作者：張埴
朝代：宋

因緣十日坐無譁，吹盡蒲香更結跏。
几上玉鴝猶刮目，階前金鳳已銜花。
且將柳浪還摩詰，莫去麻丘說子嗟。
滿袂木陰清似水，時看跳處是蝦蟆。
南康
作者：張埴
朝代：宋

彭澤鱗鱗水，匡廬漠漠烟。
朝昏魚作市，伏臘蚌爲田。
不共劉伶酒，惟同范蠡船。
膊山千八百，恨未脫珉鎸。
句
作者：張埴
朝代：宋

夜靜莫吟奇險句，恐驚明月墮波寒。
合江亭
作者：張埴
朝代：宋

踏到城隅路盡頭，烝湘兩水忽交流。
爐薰不斷征蠻祀，碣墨空遺責楚羞。
石鼓無聲山落木，朱陵未覺月生洲。
冷吟綠凈不得句，手攪天風更上樓。
吳城山用東坡韻
作者：張埴
朝代：宋

半篙水映四垂山，不見年時白雨船。
自恨闌干搔短髮，斜飛一鳥遠粘天。
和彭秋宇四月所唐律
作者：張埴
朝代：宋

囅聲鐵聚杯湖上，霍地金舂鏡石前。
鳳至祗知成二老，龍眠不作可千年。
南樓暫阻詩同賦，東郭還存履未穿。
一段江湖真活計，阿戎肯教第三聯。
和梅溪歲晚所寄
作者：張埴
朝代：宋

客裏無魚未易禁，春風頗憶洞庭針。
可能更問詼諧肉，髮已如今不及心。
和漢東先生韻六首·其一
作者：張埴
朝代：宋

青瓢歸自滄海頭，眇然天地飛一鷗。
今人來來古人去，我自認我山中樓。
和漢東先生韻六首·其三
作者：張埴
朝代：宋

𥬒來黄鶴問故里，養得白鴉在玄田。
人生擘劃千古歲，碧桃開向母樓前。
和漢東先生韻六首·其二
作者：張埴
朝代：宋

行行采芝復采芝，相期萬世同一時。
可憐群動相啖食，利害悱然爭朵頤。
和漢東先生韻六首·其五
作者：張埴
朝代：宋

一枰勝負何有心，往往局外多堪吟。
今人未晤爛柯意，祗道歲月青山深。
和漢東先生韻六首·其六
作者：張埴
朝代：宋

舉矢欲向天狼時，草木零落美人遲。
中年新知舊別意，悲樂相忘荃獨宜。
和漢東先生韻六首·其四
作者：張埴
朝代：宋

凌明放龍去飲泉，何事此牧不在天。
山中鋤芝亦不惡，未入一班輸群仙。
和舒波社日清明
作者：張埴
朝代：宋

小試麻鞋路半乾，歸來連得好詩看。
去年曾被梅花惱，今過林邊輒齒寒。
夏日鵠山
作者：張埴
朝代：宋

合昏枝上數花白，領略山中每日看。
閲歷春風人眼恕，相傳此法度荒寒。
夜枕
作者：張埴
朝代：宋

春風陳榻下，夜月庾樓前。
疊疊鳴檛落，翻翻警枕眠。
祗能欹待旦，何有夢飛天。
此意誰能解，如流二十年。
太白祠
作者：張埴
朝代：宋

翰林昭代世之雄，何止將軍走下風。
吟墨淋漓三極浹，酒杯傾倒五湖空。
可憐墓草離離碧，不似袍花嫋嫋紅。
端的騎鯨何許去，娥眉亭上問漁翁。
奇山在繁步二十八字迎之
作者：張埴
朝代：宋

聞有翛然一角巾，湖山雨亦動吟聲。
如何十里繁江路，猶待詩筒一笑迎。
奉韻酬謝
作者：張埴
朝代：宋

得失無常所未論，相輝輩行幾人存。
小山政自慚爲弟，老瓦何期飲到孫。
橘盎且還諸老樂，梅花尤是丈人尊。
向誰謂我翻公案，持向風流覓一樽。
寄樊上友人
作者：張埴
朝代：宋

鳳凰覽德輝，鷾鴯戀庭宇。
吟詩已戴白，未能參此語。
百川谷口翁，一笑輞川路。
桃紅楊柳綠，鶑歌蝴蝶舞。
春風吹野水，飲客如渴虎。
夜來作老夢，鳥啼掌中僂。
白駒千五百，樂固不償苦。
當來漁父湄，慷慨解力處。
賓餞十牛鳴，分寸屐齒土。
何如歸霜崖，夜取白石煮。
長孫汲澗水，拾薪三四五。
日出如羊胛，家人皆可飫。
寄樊口鄭石谷
作者：張埴
朝代：宋

春日曾交問，炎天不欲書。
亦慚吾事謬，豈願後人疏。
古有嗤章甫，今無購子虛。
極思樊口酒，共煮井頭魚。
露白蒹葭冷，江清潦水除。
年華已如此，又可膏吾車。
寄賢齋
作者：張埴
朝代：宋

自從一摻去三千，尺宅拋來喜中年。
每歎聖賢風泯矣，可憐母子日蕭然。
悠悠蘭老離騷國，渺渺花開陽艷川。
九月不能應十月，挂書一束放翁船。
寄題月潭方丈
作者：張埴
朝代：宋

嵩山古禪林，俯有潭一鏡。
中涵片月朗，了了能見性。
月即是圓覺，潭即是清浄。
清浄而圓覺，何以得究竟。
鼻端一點白，而具法眼正。
指亡輪滅沒，千江烟相映。
寒山叫不應，誰與足幽詠。
衆生在黑劫，轉脚成踏暝。
脫落衆濁源，舞影秋夜靜。
寄題西昌嚴後山三教堂
作者：張埴
朝代：宋

高風吹斷溪橋笑，幾箇廬山昏又曉。
新開圖畫白鷗江，螭吻摇鬐到雲表。
長廊晝永茶烟青，參禪問道談詩聲。
蒼頭卓午汗交面，烹葵菹韭炊香粳。
中有軒軒秀眉宇，春日藍田初過雨。
一幅紗巾三士衣，儼然方外家人主。
吾聞曾有奇鳶肩，亦聞曾有驚彌天。
又曾有與花三朵，聊復爾耳能千年。
誰信沙門頭有髮，誰信道士喉無結。
飯盂朝貯五山雲，酒壺夕注滄海月。
此月濯濯乎初明，此雲冉冉乎方生。
倉之無窮飲無竭，囅聲大笑東風行。
寄馬竹岡
作者：張埴
朝代：宋

竹岡先生一世賢，如何斷我百十弦。
苦哉幾枕黄鶴夢，天風吹到吳江邊。
先生手提綠玉鞭，跨馿與我說去年。
夢中記得去年別，縛雞提酒送上船。
明年奇章觀前泊，捩手烹雞持酒酌。
飽歌醉舞插梅花，幾夜月中記說著。
誰知相逢劉太史，拭目雲烟新落紙。
便從太史使之年，恁時祗謂黄河底。
書生歡喜斯文壽，囑下楚雲樓上酒。
菊花九日是明朝，遥望長眉三稽首。
寄黄秀峰
作者：張埴
朝代：宋

春風兩眼合看花，今年却不在黄家。
世間豈無魚羹飯，不似黄家能頓頓。
未應南樓復南樓，江湖添個新白頭。
午夜橫眠看星斗，玉柄摇摇似招手。
崖公失顧第四星，使我不逢渠大明。
忽思叔度久不見，林梢飛來果一片。
露蟲啾唧四壁鳴，小蟲喉中亦作聲。
太息去年十二月，秀峰先生臨去說。
明年八月九月凉，更來樊川享秋光。
菊花不住梅花去，去借一間茅屋住。
霜清月冷人行街，起來教我讀簡齋。
紅字壽安坊里路，且倩西風一傳語，木枕拳拳五更鼓。
對木犀
作者：張埴
朝代：宋

楚山秋色半凄凉，誰與炊成萬粟黄。
明月尚在天上本，西風未了世間香。
猝然甚有慚羊脾，老矣何曾識蟹腸。
若得一株紅照几，白頭今夕醉柴桑。
小園桃熟
作者：張埴
朝代：宋

老子廬東信手栽，今經亂後實纍纍。
天風暗拽雲裳褪，曉日濃潮酒臉回。
向上可憐無佞處，從旁只恐有偷來。
清晨笑摘枝頭熟，且獻千年王母杯。
小絕句·其一
作者：張埴
朝代：宋

解貂換美酒，半與美人醉。
留半伴山翁，夜深談世事。
小絕句·其二
作者：張埴
朝代：宋

人言頭上白，皆自愁中得。
拍手笑沙鷗，滿身都是愁。
小軒生日·其一
作者：張埴
朝代：宋

玉宇風清金莖，露爽五日新秋。
正好小軒相逢，初度七十邊頭。
小軒生日·其二
作者：張埴
朝代：宋

滿前白髮翛翛，抱得曾孫弄否。
從此長看星明，南極人醉西樓。
小齋睡起
作者：張埴
朝代：宋

受用本分內，三間老茅齋。
豈無日如火，但有書能埋。
開門烏桕影，盎水潑入懷。
所期健拄杖，而相軟麻鞋。
舊雨來人處，青苔生土階。
尚方崖赴劉次山館見過
作者：張埴
朝代：宋

梅陰踏雨拾落花，鴉鴉溪上來筍車。
插頭林隙不敢問，怕是天落山人家。
入門滿衣花雨濕，執手無言惟作泣。
十年塵土不可詩，頂破飯顆山頭笠。
呼兒剪韭爲杯盤，脫套一段春宵歡。
連州政自厭百舌，幾語換詩春風寒。
如今尚父何須釣，遇是青山且吟嘯。
溪翁說到白髮今，前度桃花也陪笑。
故人不解贈馬鞭，長吟相送吾廬前。
丁寧傳語東道主，記得石鼎新詩聯。
山中
作者：張埴
朝代：宋

一笑歸來百事疏，溪山隨意葺吾廬。
有時臨水亦清矣，無事聽禽皆起予。
但喜達人謀熟醉，不知論者謂因餘。
馬蹄未踏門前路，也怕先生廢看書。
山閣
作者：張埴
朝代：宋

絳甲至今尋四百，東風吹酒楚天涯。
有時咄咄口三唾，無事由由手一叉。
不怨雨聲聾客耳，只愁春思亂楊花。
弄烏此日人何往，自倚小樓娛晚霞。
庚午蛾眉亭·其一
作者：張埴
朝代：宋

漠漠西淮雲散，滔滔東海潮歸。
鷗鳥飛來石壁，柳花撲上人衣。
庚午蛾眉亭·其二
作者：張埴
朝代：宋

月明宮袍窅窅，新沙釣艇浟浟。
犀口不能一語，蛾眉只管千愁。
惠白團扇
作者：張埴
朝代：宋

藤經剡雪通姿晢，筠度湘秋刮骨清。
兩潔不容塵有污，一圓還與世無爭。
生來肖貌難爲遁，老去揮毫豈足名。
林下好風差自快，忍歌桃葉若爲情。
擬寄雪平諸兄弟及叔姪輩·其一
作者：張埴
朝代：宋

八字山前一幅巾，可堪垂白向漂淪。
平生夢寐在諸老，近者傳聞失某人。
社日雞豚新雨淚，秋風鴻雁舊天倫。
所期林下無窮意，護竹培花陸續春。
擬寄雪平諸兄弟及叔姪輩·其二
作者：張埴
朝代：宋

桑田成海海成田，迂闊重來每自憐。
北道主人今似月，西江回首遠如天。
青山千里復千里，白髮一年多一年。
渺渺西風吹薄袂，能於骨肉不淒然。
春日武昌南樓
作者：張埴
朝代：宋

客上高樓春已非，山花無語野禽啼。
未論老子從前事，且看涪翁以後題。
汴水悠悠雲盡處，襄州漠漠月明西。
登臨豈是爲行樂，試倚長風聽鼓鼙。
春日瓶花
作者：張埴
朝代：宋

鳥鳴木陰深，魚動陂水漫。
燕坐南窗下，欣然得幽伴。
盈盈菩薩面，一莞生几案。
恍如空中墮，著我丈室看。
地偏風日隔，香艷不耗散。
無土種一根，他鄉得把玩。
嬌嬈目接熟，老醜面失半。
物忌停涵久，無嫌汲新換。
不懷妙色身，長作如是觀。
是日歸館中作
作者：張埴
朝代：宋

一聲湖外笑掀天，誰挽楊枝艤酒船。
倚柱宛然聞鶴語，買花却不要犀錢。
山陰擬去重爲客，路滑歸來亦悟禪。
還訝春風無勾事，綠林吹血化杜鵑。
書彭秋卷末
作者：張埴
朝代：宋

雨露悽其厚地陰，千秋宰木是衣襟。
君看江頭寒食日，誰不邙山路上心。
勿剪世無嘉樹傳，相尋事有後來吟。
相堂翁仲曾傳語，所謂天光要下臨。
書後村詩卷
作者：張埴
朝代：宋

我看後村詩，未許後生到。
油然真意興，流出好懷抱。
蜂蝶林中花，牛羊原上草。
孤村來午饁，小澗生新潦。
扶孫行更健，阻雨歸不早。
買魚船迸灘，畏虎樵爭道。
客多待荷花，田少種粳稻。
木龍有造化，野鶴無煩惱。
中秋月到笛，九日鞠上帽。
東舍簾酥胸，西鄰績鬼貌。
剖開床頭甕，澆沃腹中稿。
對燈舞僛僛，撫几歌浩浩。
明朝復何事，隨意足幽討。
牆下負暄宜，臘前得白好。
金穰心願遂，木刻足跡掃。
此樂政無價，吾詩尤是寶。
清風百世下，持以見郊島。
持以見郊島，豈不一絕倒。
豈不一絕倒，來迎玉山老。
書萍實旅舍
作者：張埴
朝代：宋

身謀落落屠羊說，心事冥冥司馬炎。
告訴春風無一語，江南陌上雨廉纖。
曾希曾見示近作賦此贈之
作者：張埴
朝代：宋

孔門言志二三子，當初獨取點而已。
聖人非棄由與求，樂在春風詠沂水。
此意簡短幾千年，誰歟鼓瑟聲其傳。
彼其人斯掉冷語，雖在南豐猶不然。
乾坤清氣寧有已，一日蒼山生浪翠。
玉局仙人喜又悲，雲妍月秀無停髓，瓣香在天老英靈。
爲公少吐氣，雲來此山青。
西山百年白樵戶，郵筒剝剝溪扉午。
其發何從六一鄉，彼美人兮時十五。
更二十五又外堂，小美不識西江路。
何當刻日牢爲期，青葱華裾短褐衣。
顛倒底裏入推激，蜜柱見跋更遲遲。
吟魄隔泉應破碎，本色終然是家世。
明日採風聞九陛，身曳錦袍長到地，此時南豐大吐氣。
吾將擬之三語曰，後蒼山，無事莫與俗人言。
有遺搔癢之具曰不求人又曰婆指甲約相賦
作者：張埴
朝代：宋

阿婆此指甲，昆吾國生長。
當年三五時，搯花記月上。
纖纖成老大，却作爬沙狀。
故人遠持贈，慈意有著放。
想翁乍得之，未悟爲何貺。
把玩至一再，醜婦能俱喪。
信手彈三聲，錚然送妍響。
卯醺未全快，午偃到半餉。
溽縐垢能寸，美曝背如盎。
是時可柄用，於人無俯仰。
名之必可言，翁亦費亭當。
長吟出肺肝，聞者重惆悵。
人生七尺外，凡物皆是長。
維此金石交，百年相倚仗。
癡兒麻姑爪，忍痛不忍癢。
朝陽前對紅蓼
作者：張埴
朝代：宋

不更江上伴漁翁，獨特移根一畝宮。
人見空空當北面，誰知節節受西風。
雲衣不使通身綠，露慘能令滿意紅。
却笑曾看齊物論，夜來燈火事匆匆。
杜園九日紅梅主人以爲瑞彭潜心索賦
作者：張埴
朝代：宋

鞠後西風醉飲醇，醖香釀影奪初春。
幾年江縣依緣舊，一笑孫枝造化新。
鈿翠半偏如意悞，鑰魚曉放守宮人。
是誰不識花爲瑞，分寸躋攀及太真。
東湖湯餠後進翁展墓飲嵩山踏雨泳歸在行相繼屬和蘭亭集獻之噤無半語果人情耶·其一
作者：張埴
朝代：宋

諸老襟期三十年，看花杖屨又棲禪。
春風不斷斯文意，噓拂衣冠著一邊。
東湖湯餠後進翁展墓飲嵩山踏雨泳歸在行相繼屬和蘭亭集獻之噤無半語果人情耶·其二
作者：張埴
朝代：宋

溪橋三日雨輕過，歸影蒼凉雨奈何。
詩落邙山松柏後，相看有媿少陵多。
果泉來館中
作者：張埴
朝代：宋

渤海刀將賣，延陵劍又來。
未莎霜後鞠，已蘤臘前梅。
有客吟今雨，何人愛古罍。
長裾青剡剡，不但旅顔開。
梅溪徙居吾鄉北山下·其一
作者：張埴
朝代：宋

乾坤如此我，牢落百深杯。
腰有難相折，頭無可以擡。
南村元亮往，西瀼少陵來。
書了深衣带，千金末矣哉。
梅溪徙居吾鄉北山下·其三
作者：張埴
朝代：宋

午夜貪泥飲，深村認路歸。
千岐紛莫辨，一隙炯相輝。
秋日無蓴美，春風有蕨薇。
人生皆寓爾，惟勿此心違。
梅溪徙居吾鄉北山下·其二
作者：張埴
朝代：宋

故人爲糴罷，薄日杖藜明。
天外飛鴻影，山中落木聲。
一枝棲月靜，萬事付雲輕。
只指梅花畔，留橋略彴行。
歜節南司洲驛
作者：張埴
朝代：宋

年年漂泊得康强，美景良辰每不忘。
千丈木蘭從夢見，一瓢菖歜在淮香。
人生慷慨黄金短，天下升平白髮長。
回首石橋正惆悵，小兒滿口日凉凉。
正月旦小齋觀梅
作者：張埴
朝代：宋

粗桃俗李要風光，番雨危君白玉堂。
迴首南枝春夢斷，芳心猶憶古含章。
此心過酬韻
作者：張埴
朝代：宋

雨餘玉带已浮杯，未辦龐眉一笑陪。
春向五更拋我去，君從何處看花來。
商丘大夏三十魄，白水青松大小回。
此去政須籠短帽，瑶階領鶴恣徘徊。
歲晚樊口解舟
作者：張埴
朝代：宋

武昌夏口之山川，天寒不見吹簫船。
短蓬推枕酒半醒，斑斑雨裏茸茸烟。
沙頭白鳥閉目立，上下掠火交烏鳶。
修蛇赴壑了弗顧，苟且一白春風前。
我亦長吟上漢水，夜來參到梅花禪。
一枝似鐵忍寒冷，一枝如玉生溫妍。
老人無以餞歲事，只掉此舌爲辰筵。
江湖落魄又五年。
江漢
作者：張埴
朝代：宋

桃花門外三月頭，有美人兮眇中洲。
泛呼木蘭寂無語，舉手相招老白鷗。
白鷗見人頭上笠，灑灑西江雨痕濕。
足知心事兩相忘，翻然飛出青蘋立。
日斜何許一笛愁，西州回首望東州。
春風吹水柳花落，不見鶴歸江上樓。
樓前青青草尺許，中有能言兩鸚鵡。
聲聲渾不說他人，祗謂禰衡駡黄祖。
江漲和韻
作者：張埴
朝代：宋

浦溆蛟龍穴，波瀾風雨聲。
天如粘夢澤，江似覆湓城。
此地居三孝，何人汩五行。
囊中無白璧，不得用吾情。
洞庭登陸池樓
作者：張埴
朝代：宋

成陸成池噓吸間，是誰夢裏得其端。
茫乎世界虛空立，到此人生束縛寬。
潮色龍邊塗月濕，卿心雁外抱雲寒。
明朝又踏桃源去，所可憂兮行路難。
湖山館中酬謝士宜·其一
作者：張埴
朝代：宋

吾道不可東，老雁踏長雲。
太息復太息，青海枯成塵。
喙短莫叫空，此物弗貸人。
顧影正念群，一唳生湖濱。
湖山館中酬謝士宜·其二
作者：張埴
朝代：宋

春風采蘋花，悠悠萬里道。
及聽負囊歌，又見騎馿好。
羲和不停策，天地日已老。
大笑奉美人，誰言頭白早。
湘中二首書縣齋冰壺·其一
作者：張埴
朝代：宋

湘水平淼淼，魚意活潑潑。
綠楊蓋江頭，春晚陰正闊。
湘中二首書縣齋冰壺·其二
作者：張埴
朝代：宋

晴壟麥過花，暖泥秧出水。
寬得一寸心，人行更千里。
由新田歸故家
作者：張埴
朝代：宋

七月景炎炎，金神令初馳。
辰哨掩村墟，挈家向山薇。
左手掖慈母，右手招妻兒。
小人俱世役，誰能抱朝饑。
舉頭赤日高，繭足荒山垂。
慰老忽喘息，撫嬰母啼悲。
吞聲各偷生，莫問厲階誰。
紛紛事輕逞，梟獍忍若爲。
性命不直土，殺戮以當戲。
鬼妾充所歡，皇顔色戚怡。
恢恢不罩渠，何辜及林池。
今經用戲地，滿目腥風吹。
少陵歸草堂，曾叱群小非。
嗟哉夫何言，收拾聊此歸。
此歸實天幸，團欒如去時。
牆西老桂色，屋南佳鞠姿。
一笑渾未忘，主人舊須眉。
東巷去問安，茗椀重酒巵。
北鄰了殘穫，戒婦中宵炊。
穹昊由此正，禮樂儻可期。
悠悠風塵中，寧不剩四支。
未識衣裳化，何年及茅茨。
昕昏有爲命，啜水當如飴。
登岳陽樓·其一
作者：張埴
朝代：宋

臨風把酒此何時，白首登臨亦暮遲。
一片湖光寒日裏，品題都是北來詩。
登岳陽樓·其三
作者：張埴
朝代：宋

坐擁湖山把一麾，當年吏部只吟詩。
平章功業如今許，棄了吟詩選得碑。
登岳陽樓·其二
作者：張埴
朝代：宋

凍雲吹盡楚天寬，鴻去冥冥叫不還。
饒得兩翁文墨在，至今樓上伴君山。
登白帝城樓
作者：張埴
朝代：宋

春取花歸去，紛紛擘柳綿。
千年漢城郭，萬里禹山川。
西雨生新浸，東暉隔薄烟。
客愁如峽草，生下楚臺前。
祈雨愛蔣常請求詩
作者：張埴
朝代：宋

武夷老子黄弊衣，不能一煦誅虹霓。
在家顛倒來說奇，出門有請持此歸。
龍川川上摇短藜，攔街拍手而笑之。
六月掃空炎歊飛，厚地裂透毛可吹。
人惟未分舂黄糜，天不下濟難息機。
忽忽三尺在睫目，川上萬竈濃烟炊。
我穀螺矣隨頭低，壟首日上露向晞。
襦不及脛腰鎌誰，杜陵一飽又可期。
只管飯顆山吟詩，不然市井含哺嬉。
逢人手提黑羽麾，長裾短帽禿禿髭。
嘅言人命縣一絲，造化如此人不知。
東風排雲一致詞，呼來雷公只嬰兒。
不妨昆明數斗泥，變化斛水爲三時。
少爲枯槁生春熙，常清真人能爾爲。
武夷老子黄弊衣，不能一煦誅虹霓，噫。
答吳子登
作者：張埴
朝代：宋

閑隨川上弄晴漪，歸飲無何政謂宜。
雲去但驚山朵朵，月明空想珮離離。
高樓長笛無人聽，一日三秋有我詩。
此意悠悠浮劍外，綠陰深處祇鶑知。
答士宜·其一
作者：張埴
朝代：宋

老來凡事不須知，只著沖襟向聖涯。
怊悵無人思禍水，一窗夜雨客談詩。
答士宜·其二
作者：張埴
朝代：宋

書生何飾結天知，忽放晴光渺四涯。
一片歸心湖草外，輕風摇艇自吟詩。
答彭以直
作者：張埴
朝代：宋

南山歲云莫，此日別玄同。
至今梅花句，華耀白髮翁。
三見秋江月，何事苦縈係。
兩夜金風生，吹清幾山桂。
所思酹尊酒，叱鬼上車柳。
長笑鏡石邊，更作推敲手。
炯然此心期，相照應萬時。
黄千不用多，拜手藏君詩。
答彭秉山
作者：張埴
朝代：宋

萬里夷夏範我驅，如鴟百發一無虛。
却呼赤手烹雙鯉，便計長竿上六魚。
此去重看黄鶴賦，所慚未識古蒙書。
吟身只倚春風健，道不能頗盍不蜍。
答愛吾
作者：張埴
朝代：宋

無何母子靡不足，偏提進退問爲谷。
閑心青山雙屬玉，江南野水連天綠。
答曾清甫·其一
作者：張埴
朝代：宋

看花都是夢，聽雨甚於秋。
白石年年爛，黄金日日愁。
有餘芻一束，不足橘千頭。
我醉如眠爾，何須百尺樓。
答曾清甫·其二
作者：張埴
朝代：宋

曲不聞中散，枰猶對弈愁。
相忘君象小，忍記婦眉愁。
周版新編齒，秦箕舊會頭。
白雲知識遠，跨海結成樓。
紫霞宮聽南風操
作者：張埴
朝代：宋

促絲歷歷行泛聲，紫霞仙翁之爲琴。
新聲不合天地意，要寫虞氏吾民心。
嗟乎二十六字中真趣，久矣南風吹散去。
却令紫霞宮裏翁，彈到今人未彈處。
苦雨過玄妙池觀蓮
作者：張埴
朝代：宋

門外似攻蠹，几間如絕機。
飆車何處去，汗馬是誰歸。
此日炎炎極，吾身往往非。
有時同白羽，無語立紅衣。
菊後
作者：張埴
朝代：宋

重來風已落，寒葉集荒階。
豎子欺人老，先生笑道乖。
便尋梅寄隴，無救橘逾淮。
明日過法去，窊尊倒入懷。
菊花盛開
作者：張埴
朝代：宋

玉池吹醒芙蓉醉，回頭紅粉都無味。
秋宮人去金錢飛，過我茅茨若相慰。
起來采采爲三嗅，猶是上天風露氣。
餐英端可拔濁俗，南山在眼令人喟。
幽人所知晚節好，歷歷青蕊開猶未。
竹葉且與時一中，梅花後生來可畏。
西山九曲亭
作者：張埴
朝代：宋

一藜屈折入高秋，惆悵天門萬里頭。
世路轉看無直處，黄州以後有儋州。
西州訪舊諸公皆沿檄去偕江一父過郎官湖賦此
作者：張埴
朝代：宋

一池漢水秀可餐，十年借我江南看。
陰山夜半黑風起，此水與我心都寒。
可惜野狐不革面，當來棲鳳俱生翰。
湖亭謝荷著句穩，霜月記憶浮杯寬。
端期歲晚同不朽，報答地主老郎官。
解舟下石柜
作者：張埴
朝代：宋

楓蘭行楚水，標柱壓蠻烟。
香火崇雙廟，茅茨入半川。
故人及涯返，去路與天連。
鹿鹿皆前分，悠悠又一年。
解蒼然亭
作者：張埴
朝代：宋

蒼然亭下櫂歌聲，十里重湖第一程。
豈要老來遊汗漫，試扶孫去看升平。
晴空雲退青山朗，晚渚風生白鳥輕。
歷□舊遊班目睫，日呼穎輩識經行。
謝朱郎中
作者：張埴
朝代：宋

春風六轡絲，光華塞樊川。
川上此何日，所向生奇妍。
金山萬丈高，但見兀在前。
白頭分墮落，剨叫鬼擘然。
青黄奪衆目，不認溝中捐。
冥冥亦奚能，幅之使無遷。
由來造化手，一種雨露偏。
賦形大塊間，受氣小物先。
誰意王粲孫，主人亦如天。
買茸繡爲圖，香火長結緣。
讀陳公孟等伏闕書
作者：張埴
朝代：宋

世故相驅入市藍，無情公用亦難堪。
溫乎此豈神人肯，群也其如祖父慚。
午夜天狐摇北斗，東風雨射滿江南。
青山白疊仙吟處，豈不酣酣戰阿三。
贈神目劉正卿
作者：張埴
朝代：宋

手撚花鬚送去春，綠陰溪曲喜逢君。
相看時日愁千種，試說今年老幾分。
馬喙信於人罕見，豺聲顧不世多聞。
長吟莫謝寥寥意，飛過南山自看雲。
贈雲留道人·其一
作者：張埴
朝代：宋

咸池沐髮扶桑晞，隻手橫捉鄧林枝。
楚人六月請時雨，呼喚雷公似嬰兒。
贈雲留道人·其二
作者：張埴
朝代：宋

往往諸公眼亦青，尚疑崔浩是前生。
蚩尤墮地已爲石，且道何時見景星。
赤壁磯
作者：張埴
朝代：宋

秋清亦足發，弄水俯晴川。
顧影非坡月，昂首是梵天。
人才三國後，邊信十年前。
吹笛歸樊口，蘆花落滿船。
辛未寇萊公祠
作者：張埴
朝代：宋

脫去朝衣出禁天，武陵山色識瓢仙。
匆匆歲月十數字，黯黯風烟二百年。
自古難全唯晚節，至今猶洌是寒泉。
幾人拭目宣公筆，惆悵春秋法凜然。
送周叔恭遠遊
作者：張埴
朝代：宋

過眼不知騎馬幾，低頭何啻問雞三。
舊遊巷陌春風掃，新插田疇夏雨甘。
白首學從無季子，青山招隠有淮南。
人生共落三千界，未去嗔癡且去貪。
送衣還石泓弟·其一
作者：張埴
朝代：宋

十指本非捫蝨具，半生何有結鶉時。
道安一矢不相及，管領歲寒吟此詩。
送衣還石泓弟·其二
作者：張埴
朝代：宋

所不貸人惟世道，最無窮處是天機。
昂藏池上霜楓樹，寒冷年年著錦衣。
遊桃川宮
作者：張埴
朝代：宋

瞿老亭存樹插天，靖風扶醉坐雲顛。
黔中歷歷何千狀，晉後紛紛又幾年。
扣木不知渠是聖，入桃亦認我爲仙。
山林摇落秋聲起，兩袂清寒一囅然。
遊洪山館
作者：張埴
朝代：宋

山行成興盡，泥飲得情親。
五月瓜盤美，殊鄉雨話真。
青雲生此屋，白髮長吾人。
闌外浮圖立，堂堂似上賓。
遊青原飲息庵
作者：張埴
朝代：宋

𨸒群揭秋淺，吹醉行山阿。
不放菊花開，無奈秋風何。
三甃函冽髓，與山爲清凉。
路人汗如雨，秋壟方驕陽。
天雷夜劈山，暍死意猶在。
平原如可作，世事松聲外。
過洞庭書所見
作者：張埴
朝代：宋

濕烟吹起岸東西，漁子藏舟竹四圍。
脫下簑衣揚去雪，不教人道釣魚歸。
過玉山莊居
作者：張埴
朝代：宋

樵路交行石，人家半住雲。
向來披野服，曾到醉山樽。
虎跡沿坡見，雞啼隔樹聞。
白頭離亂日，只認是桃源。
道間語·其一
作者：張埴
朝代：宋

往往騎馿走一遭，江南何處識田毛。
幾人歎息秋風裏，要到天河手不高。
道間語·其二
作者：張埴
朝代：宋

蹋破雞頭要作家，豚蹄不直謂汙邪。
火輪殺盡人間物，輸乞淮南觳𧥆車。
酬劉和叔
作者：張埴
朝代：宋

兒時說伯亦吾羞，章甫何知不世謀。
延佇群龍開日月，可堪兩鳥聒春秋。
十年謾說江湖爾，末路唯求飽暖休。
心事黄花同□皦，何當籬下話從頭。
酬謝謙山所寄
作者：張埴
朝代：宋

老逐群兒去聚沙，不知桃子結西華。
歸來鄉井半鬼錄，依舊湖山一會家。
白蓋年深蝸浼浼，綠陰人靜鵲槎槎。
江流依舊皆明德，解見南涯媒北涯。
酬長沙鄧壽甫
作者：張埴
朝代：宋

泉翁上下數千年，精力平生涑水然。
白髮滿頭猶未了，青燈與影每相憐。
書成不與無金谷，寶秘惟知有木天。
兩夜秋窗風雨暗，老人也有可炊烟。
酬黄帝錫見和
作者：張埴
朝代：宋

龍髯初一振，人盡息其機。
池靜朱華出，山凉白鳥歸。
酒能無已已，詩豈去非非。
仰面楚天遠，浮雲似白衣。
重過楚峰驛
作者：張埴
朝代：宋

二月風光暖正妍，楚鄉醉夢忽醒然。
閑隨白鳥行江上，偶爲青山立檻前。
花影去年曾接樹，櫓聲何處未歸船。
行湘老子喚不應，愁絕一抹村南烟。
雞冠花·其一
作者：張埴
朝代：宋

牆東雞冠樹，傾艷爲高紅。
旁出數十枝，猶欲助其雄。
赬容奪朝日，桀氣矜晚風。
儼如鬭勝歸，歡昂出筠籠。
雞冠花·其二
作者：張埴
朝代：宋

衆卉在籬下，惆悵秋光同。
老農面寸垢，滿口封培功。
吾亦事吾事，買菊澆寒筒。
雨後見酴醾
作者：張埴
朝代：宋

夜來一過雨，萬紅不留跡。
草木是尋常，奈何春失色。
園林肯忍耻，人眼看不得。
向來傾艷時，天女幾奪織。
今朝有差事，泥土蒙文飾。
素花最後出，到骨是一白。
東官賞其韻，居然班十客。
著處合摇臺，殘垣不三尺。
故家美風味，可憐六月息。
相逢各默然，笑口不得擘。
造化則劇耳，風簷重嗟惜。
題鍾氏深秀樓
作者：張埴
朝代：宋

空同之頂穹雲生，吹著寶石最上層。
儼驂太白跨坤立，雄雄空半危青撐。
高人飛樓浮縹紗，滿眼清寒生窈窕。
蒼煙白鳥出沒間，幾莟芙蓉秋漢曉。
黄塵如霧交四陲，乃獨脫此一攬奇。
天風午夜嘯歌歇，教人暗取寒竽吹。
一吹吹作終南皺，濯濯春陽染曾透。
再吹吹作琅邪圖，鬰鬰林壑描新就。
何當祗著大口吞，清晨燕以先生盤。
次第高舂出海門，坐我茅屋東偏看。
風雨後有懷
作者：張埴
朝代：宋

淒淒如此雨，僕僕是何人。
野飯徒炊濕，泥行亦浹旬。
斯文從古有，我輩及今貧。
歲晚歸南郭，爲靴不用銀。
食新
作者：張埴
朝代：宋

此腹有天幸，已及新穀升。
青瑶出爨玉，几席生光明。
執匕不求飽，人起雞未鳴。
六月不再雨，不裨去年耕。
可愛善卷山，木影如水清。
老人好擊壤，老矣擊不成。
館中寫懷寄樂山琴庵
作者：張埴
朝代：宋

動盪六合間，是誰行春風。
萬有本天分，此氣何沖融。
一噓著舊樹，幾朵班新紅。
居然受巧摘，持以當晴穹。
相期到爛熳，一笑成舂容。
政不滿金谷，何復言錦宮。
未嘗五日雨，人事乃爾窮。
亦思發幽抱，求勿孤天工。
跛履去洛陽，打拐不謂同。
旦莫造化手，倘俠辟可衷。
句
作者：張埴客
朝代：宋

無雙詩客到江干，願借明珠一顆觀。
將之豫章別葆光先生
作者：張堅
朝代：宋

西山喚我陪輕舉，上館留君養大還。
莫起世間離別念，他年相見兩童顔。
茅山雨中
作者：張堅
朝代：宋

踈踈霧雨閟朝晴，不那浮雲先自生。
傳語洞靈休勒駕，而今逋客已歸耕。
鶴廟松
作者：張堅
朝代：宋

誰種飛仙百丈梯，風摧雨折昔人非。
憑誰寄語楊員外，留取孫枝待令威。
嘉禾百詠·三塔
作者：張堯同
朝代：宋

石匱埋神物，靈光照夜多。
龍歸天上後，無復更風波。
嘉禾百詠·三過堂
作者：張堯同
朝代：宋

題詩三過此，坡老昔時曾。
悟得成禪指，來爲打睡僧。
嘉禾百詠·五柳橋
作者：張堯同
朝代：宋

爲懷陶靖節，無復見其人。
誰種橋邊柳，猶含舊日春。
嘉禾百詠·仙鶴亭
作者：張堯同
朝代：宋

杳杳雲間路，重重隔翠林。
數聲清夜後，來伴月邊吟。
嘉禾百詠·何城
作者：張堯同
朝代：宋

報越心何壯，貪齊計已輕。
忠言殊不聽，何用築斯城。
嘉禾百詠·兜率寺
作者：張堯同
朝代：宋

昔年池滿地，今見屋耽耽。
不結蓮花界，龜魚死未甘。
嘉禾百詠·列岫亭
作者：張堯同
朝代：宋

吾州風物好，惟是欠青山。
忽有洞庭色，來從一笑間。
嘉禾百詠·劉伶墓
作者：張堯同
朝代：宋

荷鍤從吾後，叮嚀死便埋。
人皆譏嗜酒，我獨愛忘懷。
嘉禾百詠·南塢
作者：張堯同
朝代：宋

岸回波曲曲，城轉草層層。
忽見桃花落，還知到武陵。
嘉禾百詠·古戰場
作者：張堯同
朝代：宋

自昔干戈地，城空草自荒。
漁樵懷舊事，何敢議興亡。
嘉禾百詠·周都官墓
作者：張堯同
朝代：宋

不識君名字，應難問子孫。
一丘浮水際，神怪欲誰論。
嘉禾百詠·嘉禾亭
作者：張堯同
朝代：宋

五馬來何暮，經營指一彈。
石碑書近事，留與後人看。
嘉禾百詠·嘉禾墩
作者：張堯同
朝代：宋

寂寞黄龍後，紛然壠上碑。
廢興無處問，空咏草離離。
嘉禾百詠·嚴忌墓
作者：張堯同
朝代：宋

有子如君少，終緣叛國亡。
冢前無後嗣，切勿怨張湯。
嘉禾百詠·四城
作者：張堯同
朝代：宋

吳越爭雄日，區區在用兵。
空餘爭戰地，無處不高城。
嘉禾百詠·天慶觀
作者：張堯同
朝代：宋

寥陽龍已化，華表鶴空悲。
欲問梁朝事，惟應老檜知。
嘉禾百詠·天星河
作者：張堯同
朝代：宋

拍岸浮春淥，菰蒲四遠生。
網羅人不到，魚鳥亦忘情。
嘉禾百詠·姜庵
作者：張堯同
朝代：宋

不入紅塵市，安居三十年。
至今庵下路，芳草碧芊芊。
嘉禾百詠·學繡塔
作者：張堯同
朝代：宋

孤塔岧嶢立，猶傳學繡人。
五湖如好在，針線不勝春。
嘉禾百詠·宣公橋
作者：張堯同
朝代：宋

祗因裴少保，功業敗垂成。
往往橋邊客，今猶恨未平。
嘉禾百詠·寂照庵
作者：張堯同
朝代：宋

寂滅跏趺地，燈光照四時。
高僧穿地脈，此意少人知。
嘉禾百詠·寥陽殿
作者：張堯同
朝代：宋

人歸天上去，空識舊衣冠。
秘錄藏金匱，清風滿殿寒。
嘉禾百詠·射襄城
作者：張堯同
朝代：宋

此地連江海，曾經古戰爭。
干戈今不見，空有射襄名。
嘉禾百詠·幽瀾泉
作者：張堯同
朝代：宋

神女鍾靈處，真堪療渴羌。
滿甖秋玉色，一酌灑清凉。
嘉禾百詠·徐偃王廟
作者：張堯同
朝代：宋

王有岐夷德，千年貌亦存。
我懷三刺史，誰是後來孫。
嘉禾百詠·徐長者園
作者：張堯同
朝代：宋

丹砂猶未就，白髮忽成翁。
却有憐春意，栽花向此中。
嘉禾百詠·惠明堂
作者：張堯同
朝代：宋

地僻無人到，松風鶴夢清。
一燈禪榻畔，自向暗中明。
嘉禾百詠·懷蘇亭
作者：張堯同
朝代：宋

猶使樽前客，常懷沒後名。
好風吹遠籟，如有笑歌聲。
嘉禾百詠·披雲閣
作者：張堯同
朝代：宋

茲樓當勝地，高望極崚嶒。
欲覩青天色，還須上一層。
嘉禾百詠·施墓
作者：張堯同
朝代：宋

蒼苔侵壞道，晚雀散空林。
莫問人賢否，浮生一古今。
嘉禾百詠·昌武廟
作者：張堯同
朝代：宋

祗因吳士季，千載仰公神。
欲借驅痁術，來臨刻木人。
嘉禾百詠·普濟院
作者：張堯同
朝代：宋

祗應曾布地，往往化爲魚。
一遇丁千騎，禪人便結廬。
嘉禾百詠·景德禪院
作者：張堯同
朝代：宋

白毫光未滅，勝事百年中。
好是傳燈地，林泉有古風。
嘉禾百詠·景龍樓
作者：張堯同
朝代：宋

千秋傳異綵，百尺護雕闌。
欲識金龍瑞，丹霄試仰看。
嘉禾百詠·曹使君祠
作者：張堯同
朝代：宋

一笑淮兵却，功成未易論。
豈慚顔刺史，詩酒在平原。
嘉禾百詠·會景亭
作者：張堯同
朝代：宋

有景道不出，須來此水濱。
十分花鳥色，團作一亭春。
嘉禾百詠·月壕
作者：張堯同
朝代：宋

入徑深於塢，滄波近馬蹄。
每尋蓮社友，咫尺走東西。
嘉禾百詠·月波樓
作者：張堯同
朝代：宋

天闊冰壺浄，溪平玉鑑寒。
卷簾看晚色，鷗鳥並闌干。
嘉禾百詠·木紋觀音
作者：張堯同
朝代：宋

雙瞳分日月，眉際一星懸。
照見人間苦，三辰不在天。
嘉禾百詠·朱買臣墓
作者：張堯同
朝代：宋

世事春風轉，榮枯一夢間。
繡衣人不見，孤冢舊家山。
嘉禾百詠·杉青堰
作者：張堯同
朝代：宋

舊吏家何在，空尋古柳隄。
世情今亦爾，莫笑買臣妻。
嘉禾百詠·村門口
作者：張堯同
朝代：宋

昔日荒閒地，今聞市井喧。
人情看促迫，無復似當年。
嘉禾百詠·柘湖
作者：張堯同
朝代：宋

神居陰陽護，尋國捍洪波。
莫慮蛟龍怒，年來畏叱呵。
嘉禾百詠·桃花亭
作者：張堯同
朝代：宋

不待東風拆，池塘已自春。
試看源上客，猶恐是秦人。
嘉禾百詠·梧桐涇
作者：張堯同
朝代：宋

落落梧桐樹，何年作鳳鳴。
試看千古翠，流盡一溪聲。
嘉禾百詠·楊姑廟
作者：張堯同
朝代：宋

孝德襄陵久，天然與衆殊。
生男不能養，應合愧楊姑。
嘉禾百詠·槜李城
作者：張堯同
朝代：宋

螳螂方捕楚，黄雀遽乘吳。
交怨終亡國，君王到死愚。
嘉禾百詠·樂郊亭
作者：張堯同
朝代：宋

竹下清風好，時來挂幅巾。
待逢田叟問，知是樂郊人。
嘉禾百詠·殳山
作者：張堯同
朝代：宋

丹竈功成後，寥寥掩竹扉。
但聞蟬已蛻，不見鶴來歸。
嘉禾百詠·水心亭
作者：張堯同
朝代：宋

波光磨不盡，鏡面絕纖塵。
照得紅亭子，亭亭似美人。
嘉禾百詠·水陸院
作者：張堯同
朝代：宋

白晝重門寂，蒼苔古殿深。
老僧香火罷，松柏夜森森。
嘉禾百詠·汾湖
作者：張堯同
朝代：宋

我是滄浪叟，閒來繫釣艭。
如何一湖水，丰秀半吳江。
嘉禾百詠·河內亭
作者：張堯同
朝代：宋

掾死緣非命，兒來哭未休。
舊時亭下淚，疑與水長流。
嘉禾百詠·泗洲庵
作者：張堯同
朝代：宋

舊寺丘墟後，重興歲月賒。
莫將閒禍福，容易託僧伽。
嘉禾百詠·浄相佳李
作者：張堯同
朝代：宋

地重因名果，如分沆瀣漿。
傷心吳越戰，未敢盡情嘗。
嘉禾百詠·海棠亭
作者：張堯同
朝代：宋

蘚砌迎烟渚，花開忽滿株。
春風吹爛漫，如展蜀川圖。
嘉禾百詠·滮湖
作者：張堯同
朝代：宋

四境田相接，烟瀾自渺瀰。
客來吟此景，無或比滮池。
嘉禾百詠·漁溆
作者：張堯同
朝代：宋

野水連天闊，滄波引釣緡。
寄言溪上叟，莫學直鈎人。
嘉禾百詠·烟雨樓
作者：張堯同
朝代：宋

妙手誰烘染，梳烟沐雨姿。
一聲長笛晚，人在倚樓時。
嘉禾百詠·由拳廢縣
作者：張堯同
朝代：宋

故城人不見，擊劍淚空霑。
一絕悲聲遠，今猶說孝廉。
嘉禾百詠·白苧橋
作者：張堯同
朝代：宋

遍隴敷青綠，桑麻共幾家。
滿城羅綺子，應笑不栽花。
嘉禾百詠·白蓮上方
作者：張堯同
朝代：宋

古屋深于洞，門前種白蓮。
好尋當日社，重結此生緣。
嘉禾百詠·白蓮沼
作者：張堯同
朝代：宋

滄波圍四面，艷艷玉開花。
自可除簾幕，清香不用遮。
嘉禾百詠·白龍潭
作者：張堯同
朝代：宋

呼吸風雲合，飛潛自有時。
只愁潭底淺，頭角被人窺。
嘉禾百詠·百步橋
作者：張堯同
朝代：宋

舊址依然在，荒墟未百年。
還分一橋水，流入幾家田。
嘉禾百詠·真如院
作者：張堯同
朝代：宋

田家輕脫屣，聊結浄人緣。
影外香燈寂，清風百世傳。
嘉禾百詠·福順廟
作者：張堯同
朝代：宋

老屋無丹雘，空階只翠苔。
遶檐看箭鏃，誰記赤眉來。
嘉禾百詠·禦兒
作者：張堯同
朝代：宋

用此臨吳戰，何人爲越謀。
夫差曾不寤，亡國始知羞。
嘉禾百詠·秀水
作者：張堯同
朝代：宋

好景明於晝，長浮五色波。
一竿吾欲釣，來此聽漁歌。
嘉禾百詠·穆溪
作者：張堯同
朝代：宋

靜練明田外，源流笠澤通。
不因逢歲旱，誰識濟時功。
嘉禾百詠·竹橋
作者：張堯同
朝代：宋

腰枕政亭北，橫斜古渡頭。
風吹雙淚落，恨逐水東流。
嘉禾百詠·符姥瑞竹
作者：張堯同
朝代：宋

一幅霜縑外，青青出自然。
天機何敢議，珍重白衣仙。
嘉禾百詠·簡齋
作者：張堯同
朝代：宋

詩老追唐句，閒居築簡齋。
芙蓉寒浦外，紅落感秋懷。
嘉禾百詠·紅薇逕
作者：張堯同
朝代：宋

漸放秋風晚，花無爛漫香。
淺深紅似錦，散影在滄浪。
嘉禾百詠·羞墓
作者：張堯同
朝代：宋

傷哉負薪子，五十始登朝。
空使埋羞處，山花復採樵。
嘉禾百詠·胥山
作者：張堯同
朝代：宋

馬革浮屍去，君王太忍人。
此山空廟貌，何以勸忠臣。
嘉禾百詠·芙蓉塘
作者：張堯同
朝代：宋

一發連千丈，紅雲出素波。
秋風吹欲老，無奈落花何。
嘉禾百詠·范蠡湖
作者：張堯同
朝代：宋

少伯曾居此，螺紋吐綵絲。
一奩秋鏡好，猶可照西施。
嘉禾百詠·茶溪
作者：張堯同
朝代：宋

茶林那復有，零落付樵人。
舊日溪邊叟，空悲二月春。
嘉禾百詠·菩薩橋
作者：張堯同
朝代：宋

片雲初出岫，南北自飛揚。
舊日橋邊路，猶聞舄履香。
嘉禾百詠·蘇小小墓
作者：張堯同
朝代：宋

泉下骨應朽，幽魂獨未消。
幾番清夜月，孤影度南橋。
嘉禾百詠·衛墓
作者：張堯同
朝代：宋

惆悵黎陽客，飄流浙水濱。
定忘空腹恨，知是赤心人。
嘉禾百詠·讀書堆
作者：張堯同
朝代：宋

平林標大道，曾是野王居。
往事將誰語，淒涼六代餘。
嘉禾百詠·谷水
作者：張堯同
朝代：宋

短棹經行處，風披藻荇香。
中宵孤鶴唳，片月在滄浪。
嘉禾百詠·趙老園
作者：張堯同
朝代：宋

藏書幾萬卷，歸老此林泉。
不爲尋蓴鱠，于公亦有賢。
嘉禾百詠·跨塘橋
作者：張堯同
朝代：宋

路接張涇近，塘連谷水長。
一聲清鶴唳，片月在滄浪。
嘉禾百詠·邦藥王龕
作者：張堯同
朝代：宋

父老懷遺愛，誰傳肘後方。
藥囊同日葬，空憶紫元香。
嘉禾百詠·長水鄉
作者：張堯同
朝代：宋

古來名未滅，人好水還清。
一讀高僧疏，塵勞悟此生。
嘉禾百詠·陳賢良隠居
作者：張堯同
朝代：宋

發策名猶在，回頭事已非。
池塘春草綠，空憶謝公歸。
嘉禾百詠·雙溪
作者：張堯同
朝代：宋

柔櫓聲相應，名齊漢魏收。
可憐一溪水，分作兩塘流。
嘉禾百詠·雪峰庵
作者：張堯同
朝代：宋

一語合領悟，師承豈在身。
戲言廬墓客，未是報恩人。
嘉禾百詠·雲門家舍
作者：張堯同
朝代：宋

滿篋藏鋒句，家傳世幾何。
遠孫無悟解，却笑葛藤多。
嘉禾百詠·霍將軍廟
作者：張堯同
朝代：宋

弼漢功非淺，讒夫可奈何。
海神今亦畏，安敢布風波。
嘉禾百詠·靈光井
作者：張堯同
朝代：宋

玉甃祥光發，難藏世上名。
定多慈護力，一飲百疴輕。
嘉禾百詠·韭溪
作者：張堯同
朝代：宋

終與雙溪接，分流入郭來。
市橋人影合，不解洗塵埃。
嘉禾百詠·馬塘涇
作者：張堯同
朝代：宋

疑著風波惡，民謠亦畏人。
築塘成堰後，斬馬祭河神。
嘉禾百詠·高使君祠
作者：張堯同
朝代：宋

一瞑移藩日，邦人昔被恩。
步兵碑尚在，功業敢經綸。
嘉禾百詠·鳳凰洲
作者：張堯同
朝代：宋

竹秀水色浄，忽來雙鳳凰。
岐周昔鳴瑞，今復見文王。
嘉禾百詠·鴛鴦湖
作者：張堯同
朝代：宋

東西兩湖水，相並比鴛鴦。
湖裏鴛鴦鳥，雙雙錦翼長。
嘉禾百詠·龍舌頭
作者：張堯同
朝代：宋

一吸長川靜，烟雲忽有無。
誰看頷底月，誤欲探驪珠。
徐家莊
作者：張堯同
朝代：宋

節義窮方見，高名薦玉京。
一封天子敕，千載故鄉榮。
次唐彥猷顧亭林韵
作者：張堯幹
朝代：宋

蘭若王家像，相望博陸居。
衣冠塵易暗，簫鼓祭全疎。
草色侵花徑，潮聲過夕墟。
遺風猶可想，吊古一觴餘。
句
作者：張塋
朝代：宋

一箭不中鵠，五湖歸釣魚。
和白君
作者：張士瓌
朝代：宋

天下英雄只豫州，阿瞞不共戴天讎。
山河割據三分國，宇宙威名丈八矛。
江上祠堂嚴劍佩，人間刁斗見銀鈎。
空餘諸葛秦川表，左袒何人復爲劉。
句·其一
作者：張士遜
朝代：宋

曾此焚香動聖容。
句·其二
作者：張士遜
朝代：宋

李成謝世范寬死，唯有長安許道寧。
句·其五
作者：張士遜
朝代：宋

人家飛鳥外，官舍翠屏中。
句·其四
作者：張士遜
朝代：宋

蘚壁留詩志何大，可憐太華老圖南。
官舍書事二首·其一
作者：張士遜
朝代：宋

一載涪江上，轉添山野情。
手携僧共出，筆放吏歸耕。
官舍書事二首·其二
作者：張士遜
朝代：宋

官舍如僧舍，翛然萬慮清。
等閑無客到，容易有苔生。
寄唐山人
作者：張士遜
朝代：宋

梓潼江口涪江上，深僻還如樗杜村。
獨坐翠光噴釣艇，萬家寒影落吟軒。
寄陳文惠
作者：張士遜
朝代：宋

赭案當年並命時，蒹葭衰颯倚瓊枝。
皇恩乞與桑榆老，鴻自高冥鳳在池。
峽山寺
作者：張士遜
朝代：宋

峽寺一停橈，新秋暑乍消。
幽懷徒易釋，肥遁固難招。
翠擬千峰活，紅分數葉凋。
優遊虛歲月，何以報清朝。
憶越州·其一
作者：張士遜
朝代：宋

稽山巖壑深復高，思之誰妙丹青毫。
霜縑若得一千幅，伻圖何必乘蘭舠。
憶越州·其二
作者：張士遜
朝代：宋

平湖八百里多奇，君曾縱賞無餘遺。
不知風月誰爲主，夷猶未必如當時。
晚春遊金明抵暮入宜秋門閽兵捧門牌請官位因書一闋
作者：張士遜
朝代：宋

閑遊靈沼送春回，關吏何須苦見猜。
八十衰翁無品秩，昔曾三到鳳池來。
知邵武縣禱雨大有感應任滿作詩紀其事
作者：張士遜
朝代：宋

乞靈曾爇一爐烟，言下霶沱救旱田。
今日解龜留數字，要教來者更恭虔。
答陳文惠
作者：張士遜
朝代：宋

八十光陰有二年，烟蘿門戶喜開關。
近來無奈山內相，頻寄書來許綴班。
送僧歸護國寺
作者：張士遜
朝代：宋

一言已了忘筌誼，諸祖休傳壞色衣。
隻履遠過葱嶺去，片雲高傍石橋歸。
海宮有請盃慵度，塵劫無涯錫倦飛。
元帥香燈持百載，又從樞府發清輝。
送柴大諫赴闕
作者：張士遜
朝代：宋

一萬餘家留戀意，二三十里管絃聲。
惠加潼水流難盡，鞭指金門望轉清。
送高學士知越
作者：張士遜
朝代：宋

著撰煩鴻筆，均勞利建侯。
僧隨天際棹，郡冠浙東州。
山影四明接，溪聲萬壑流。
謝家風月在，公外稱冥搜。
錫杖泉
作者：張士遜
朝代：宋

靈蹤遺幾載，卓錫在高岑。
妙法歸何地，清泉流至今。
苔花生細細，雲葉映沈沈。
桂魄皎清夜，分明六祖心。
雍熙中植桐于蕭寺壬辰登科後告老來寺留題
作者：張士遜
朝代：宋

桐枝手植有桐孫，二紀重來愧此身。
三匹衣魚聯貴仕，十洲軒冕接清塵。
耕桑雖喜多新隴，耆艾堪嗟少故人。
蕭寺前題粉壁在，又書丁巳對壬辰。
雲峰寺
作者：張士遜
朝代：宋

百越迴轅度翠微，全家還憩白雲扉。
白雲知我帝鄉去，旋拂征鞍也要歸。
題寶蓋巖寺
作者：張士遜
朝代：宋

身爲冠冕留，心是雲泉客。
每到雲泉中，便擬忘歸跡。
況茲寶蓋巖，天造清凉宅。
稅車官道邊，誰知願言適。
題建寧縣洛陽村寺
作者：張士遜
朝代：宋

金谷花時醉幾場，舊游無日不思量。
誰知萬水千山裏，枉被人言過洛陽。
題西庵寺
作者：張士遜
朝代：宋

西庵深入西山裏，算得當年少客遊。
密密石叢盤小徑，涓涓雲竇瀉寒流。
松皆有節誰青蓋，僧盡無心也白頭。
欲刷粉牌書姓字，調卑官冗不堪留。
麻姑山
作者：張士遜
朝代：宋

結友尋真重駐留，行行渾似近蓬邱。
人擎綠玉簡齊立，水带碧桃花亂流。
松蓋幾層須自老，芝英三秀又誰收。
坐中忽見紅雲起，疑是仙姑訪舊遊。
句
作者：張夏
朝代：宋

疇庸國邑開。
詩一首
作者：張大亨
朝代：宋

方寸平田便有餘，子孫無復廢耕鋤。
已將不死爲嘉種，更向無何築隠居。
題三洞
作者：張大直
朝代：宋

雨過薰風吹面凉，芒鞋終日水雲鄉。
可憐塵緒縈人久，頼有仙源引興長。
山鳥無心時自語，林花有意解留香。
村醪不惜杖頭費，渴似虹霓飲練光。
題含虛南洞
作者：張大直
朝代：宋

雲嶺嵯峨掛夕陽，含虛南洞更徜徉。
書堂猶覺寶薰在，石銚微聞仙茗香。
遥想釣魚臺上客，飄然駕鶴白雲鄉。
洪崖有路通仙島，當日無人報始皇。
題慶雲東洞
作者：張大直
朝代：宋

箇中別是一乾坤，藹藹祥雲擁洞門。
天柱遥知鎖金闕，絳橋仍想接崑崙。
仙人幻出珊瑚木，玉女妝成錦繡墩。
石室霜臺更奇絕，桃源從此不須論。
題蓮華西洞·其一
作者：張大直
朝代：宋

先生自是大羅仙，一去塵寰不記年。
道室只今丹竈在，石窗依舊碧蘿纏。
空來蓮洞聞仙樂，那得桃源駕鐵船。
欲覓當年天井路，雲蒸霧罩水潺湲。
題蓮華西洞·其二
作者：張大直
朝代：宋

巖洞嵌空路險巘，神仙窟宅故應奇。
湧雲巧作蓮幢仰，滴乳翻成石筍垂。
瓊樹千年生異果，玉田四季産靈芝。
真人隠壁君休問，駕鶴驂鸞自有時。
岳陽
作者：張天啟
朝代：宋

天入平湖遠，樓深納霽華。
青山藏福地，碧樹記人家。
水落魚龍蟄，風高雁鶩斜。
古來形勝地，何事憶長沙。
同顧狀元玉文登瑞巖
作者：張天翼
朝代：宋

迢迢何處覓仙關，翠竹蒼崖夕照間。
倦鳥依依穿石磴，落花歷歷點苔斑。
春殘幾負屑霄約，首白寧辭絕壁攀。
乘興相携遥躡屐，一樽聊與賦青山。
哭魏夫人
作者：張夫人
朝代：宋

香散簾幃寂，塵生翰墨閑。
空傳三壺譽，無復內朝班。
興慶池禊宴
作者：張奎
朝代：宋

公餘連騎賞芳妍，柳重花明祓禊天。
絲竹繞堤浮舴艋，綺羅照水戲鞦韆。
回頭景物才三月，屈指光陰又一年。
臺旆行春暫均逸，鳳凰池暖正思賢。
遊栖霞宮
作者：張奕
朝代：宋

尊師乃高道，有意出塵寰。
佩劍文垂斗，橫琴意在山。
靈龜調浩氣，醇酒發朱顔。
最得時賢許，詩牌滿棟間。
澹山巖·其一
作者：張如遠
朝代：宋

試將□懇種青霄，遂話田疇萬里焦。
不是湫龍解興雨，元來滴滴是心苗。
澹山巖·其三
作者：張如遠
朝代：宋

幽谷復來分外清，那堪雨過月華新。
行將高謝浮名事，卜築巖旁效子真。
澹山巖·其二
作者：張如遠
朝代：宋

禱澤何妨抵死求，分明在處有神湫。
只消一念精誠格，立使風雷布九州。
九日亭
作者：張子厚
朝代：宋

九日亭成氣象高，宰君乘興幾回過。
山憐峻極凌霄漢，路愛幽深入薜蘿。
長恐泛杯籬菊少，不愁落帽海風多。
香醪正熟芳時節，對此年年奈醉何。
興慶池禊宴
作者：張子定
朝代：宋

月標元巳樂嘉辰，興慶煙波漲曉津。
宴集幸聯台衮坐，風流仍繼禊堂春。
蘭亭事古成遺跡，華蕚樓空委路塵。
歌吹滿舡花夾岸，酒帘無處不留人。
送疊山先生北行
作者：張子惠
朝代：宋

打硬修行三十年，如今訂驗是儒仙。
人皆屈膝甘爲下，公獨高聲駡向前。
此去好憑三寸舌，再來不值一文錢。
到頭畢竟全清節，留取芳名萬古傳。
墨梅三絕·其一
作者：張子文
朝代：宋

筆端喚醒玉梅魂，滿袖春風不見痕。
未許捲簾新月上，却教煙雨惱黄昏。
墨梅三絕·其三
作者：張子文
朝代：宋

逸少池邊發興新，管城別作一家春。
臨風玉笛無人會，鬒髮空歸想太真。
墨梅三絕·其二
作者：張子文
朝代：宋

憶昨江湖倒載歸，暗香夾路雨霏微。
誰人貌得春風景，遠看如煙近却非。
次韻何文縝墨梅二絕·其一
作者：張子文
朝代：宋

偃蹇江頭卧夕陽，懶將玉雪鬭春妍。
心期老氏能知白，興寄揚雄獨守玄。
次韻何文縝墨梅二絕·其二
作者：張子文
朝代：宋

仙衣雲樣拂輕緇，林下神情特地宜。
妒婦津頭風恐急，壞妝聊爲變冰姿。
客居嶺南
作者：張子龍
朝代：宋

天風吹白波，歸客欲如何。
炎國逢花早，春船載雨過。
畏蛇焚癭木，防蠱種衰荷。
洞口商人婦，時時送夜歌。
白雞冠花圖
作者：張子龍
朝代：宋

鹿葱花盡鳳仙空，一種奇葩色不同。
似带冰霜歸老筆，肯隨籬落鬬群雄。
太平瑞映園林外，清白名歸草木中。
留向山窗伴幽獨，半綃斜月五更風。
碧筒
作者：張子龍
朝代：宋

翠作浮漥玉作觴，連蜷浮動玉生香。
手中風露分炎國，竅裏乾坤入醉鄉。
滿座爭誇賽鸚鵡，可人曾憶蓋鴛鴦。
江長月白空痕在，一夜花神怨索郎。
句
作者：張存
朝代：宋

當時不葬曹橫墓，千古猶存方茂山。
題遺愛廟
作者：張孜
朝代：宋

天資忠義惡囂華，貴不驕矜富不奢。
憂國焦心誰別馬，愛人忘己特埋蛇。
封潘名易夷齊比，相楚功難禹稷加。
寂寂陰靈何所在，廟門空掩夕陽斜。
句
作者：張孝友
朝代：宋

盡得資川真面目，元知楚國富江山。
句
作者：張孝和
朝代：宋

我是夢中傳彩筆，欲書花葉寄朝雲。
復友人上官藻
作者：張孝忠
朝代：宋

風遞鴻音過故城，悲秋烈士不勝情。
望窮雲白生鄉思，渴憶梅黄慰遠征。
塵蔽碧天颷未掃，榻懸殘月夢難成。
鱸肥却好君歸去，千里如期倒屣迎。
杏花天
作者：張孝忠
朝代：宋

愛尋水竹添情況。任雲臥、溪邊石上。銜杯樂聖成遊蕩。不為弓彎舞樣。北湖迥、風飄彩舫。□笑擊、馮夷薄相。致身福地何蕭爽。莫道居夷太枉。
杏花天
作者：張孝忠
朝代：宋

看花隨柳湖邊去。似邂逅、水晶宮住。劉郎筆落驚風雨。酒社詩盟心許。玉關外、不辭馬武。便好展、雲霄穩步。郴江自繞郴山路。欲問功名何處。
玉樓春
作者：張孝忠
朝代：宋

綠波春早青煙暮。翠幕船如天上去。深杯濁酒醉賢人，隔岸幽花憐靜女。浮雲散亂流萍聚。恨滿韓張離合處。欲招騎龍帝鄉人，來詠叉魚春岸句。
菩薩蠻
作者：張孝忠
朝代：宋

嬌紅隱映花稍霧。金蓮容與歌聲度。得句寫香箋。江山此意傳。醉當春好處。不道因風絮。去並錦闈眠。青綾被底仙。
西江月
作者：張孝忠
朝代：宋

堂上簪纓交錯，花間簾幕高張。與君一詠一飛觴。莫笑詩狂飲暢。滿路光風轉蕙，吟邊宮柳斜行。新詞妙絕動宮牆。紫誥黃麻天上。
過峽
作者：張孝忠
朝代：宋

出入黄牛峽，江聲晝夜騰。
猿啼愁不住，何日下彝陵。
過盱眙
作者：張孝忠
朝代：宋

淮海無波塞不塵，題詩因得弔遺民。
山河信美今戎索，耆老雖存亦外臣。
霜天曉角
作者：張孝忠
朝代：宋

楚山浮碧。江漢無終極。鄂渚幾行雲樹，天何意、限南北。使君觴醉客。健倒曾何惜。三國英雄誰在，斜陽外、盡陳跡。
鷓鴣天
作者：張孝忠
朝代：宋

豆蔻梢頭春意濃。薄羅衫子柳腰風。人間乍識瑤池似，天上渾疑月殿空。眉黛小，髻雲松。揹人欲整又還慵。多應沒個藏嬌處，滿鏡桃花帶雨紅。
題富覽亭
作者：張孝章
朝代：宋

碧瓦朱甍接翠崖，周迴無地着纖埃。
山從雲脚斷邊出，水向天根盡處來。
去蜀征帆輕渺渺，隔淮春樹綠洄洄。
偷閒一到塵襟滌，坐見星河落酒杯。
別袁昌州
作者：張孝芳
朝代：宋

昌元古佳郡，比屋談經史。
山岡疊翠屏，溪瀨瀉清泚。
蓄爲靈秀質，磊落出髦士。
句·其一
作者：張孝芳
朝代：宋

三十六峰天與寄，雲間只欠我題詩。
句·其三
作者：張孝芳
朝代：宋

發舟馬頭岸，駐車牛尾驛。
句·其二
作者：張孝芳
朝代：宋

鷄骨埋靈塔，龍門□佛龕。
題義門胡氏華林書院
作者：張孝隆
朝代：宋

烟霞縹緲鎖仙鄉，萬卷詩書一草堂。
孝義聲華輝北闕，門閭顯赫耀南方。
千尋瀑布侵肌冷，四季閑花撲鼻香。
勝事人間無敵處，王公詩版砌虹梁。
挽趙秋曉
作者：張孺子
朝代：宋

早袖經綸手，歸歟卧首陽。
可憐心錦繡，不補帝衣裳。
祿與名俱靳，身宜壽且康。
互鄉蒙子潔，聞訃重心傷。
丞相惠詩復次前韻·其一
作者：張守
朝代：宋

學道居慙邴曼容，典刑今向海邊逢。
德容璞玉長涵潤，才刃硎刀始瑩鋒。
養壽不憂潘鬢二，趣裝行覲舜瞳重。
期公展盡調元手，盛取勲名勒景鐘。
丞相惠詩復次前韻·其二
作者：張守
朝代：宋

開函三復似南容，入眼清詩左右逢。
絕唱自應開奧窔，全提誰敢觸機鋒。
朱絃清越宜三疊，寶玉森羅富五重。
袖手吟邊無好句，冥搜空恨五更鐘。
久客感懷
作者：張守
朝代：宋

自笑行藏愧古人，歸與有意坐長貧。
霜毛不種自生鬢，雲路無梯寧致身。
春韮秋菘聊當肉，冬裘夏葛聽懸鶉。
何當即買扁舟去，醉兀五湖煙雨春。
人惠方竹杖
作者：張守
朝代：宋

多病扶笻老自便，得君方竹更輕堅。
平生正以方爲累，擬付山僧任削圓。
伯恭侍郎自吳門謝事有詩和者無慮百餘人矣且命屬和不可辭次韻
作者：張守
朝代：宋

滄江洗盡眼中埃，飽看江山句更裁。
風引前旌如挽去，山迎歸棹欲飛來。
捐軀許國憂心在，袖手還家笑口開。
應念龍鍾豫章守，沉迷薄領日回回。
伯恭要賦薌林
作者：張守
朝代：宋

相門耆舊典刑餘，戚里豪華習氣除。
遊遍雲山行樂耳，種成香草賦歸歟。
紉芳蘭畹餘幽佩，辟蠧芸堂有舊書。
奎畫煌煌照林壑，只應門外看鋒車。
余舊供觀音比得蔣穎叔所傳香山成道因緣歎仰靈異因爲贊於後
作者：張守
朝代：宋

大哉觀世音，願力不思議。
化身千百億，於一刹那頃。
香山大因緣，愍念苦海衆。
慈悲示修證，欲同到彼岸。
受辱不退轉，是乃忍辱仙。
抉眼斷兩手，不啻棄涕唾。
欻然千手眼，照用無邊際。
至人見與執，不在千手眼。
向來棄去時，初無一毫欠。
乃至以千記，我亦無贏餘。
是故將示寂，還復本來相。
猶如大虚空，雲電或風霾。
須臾各霽止，太虚自寥廓。
我今仰靈蹤，歡喜發洪願。
今生未喪世，誓願永歸依。
更與見聞者，同登無上法。
來詩過有稱譽再和
作者：張守
朝代：宋

任重非所勝，位高憂疾顛。
歸耕半頃秫，榮枯付樽前。
來作江南牧，衰謝愧五賢。
喜聞復故境，中興頌周宣。
賢能不復遺，紆餘定爲妍。
勿笑百僚尾，三署會須肩。
僦居城南人皆笑其陋戲作因以自解
作者：張守
朝代：宋

紛紛甲第照清都，誰信蝸牛亦自廬。
未厭囂塵聊近市，不湏高大擬容車。
窺牀夜月陪清冷，入户風埃痛掃除。
豐屋從來招鬼瞰，却因容膝得安居。
元舉希范見和佳篇皆有懷歸之意頗合鄙趣因次元韻
作者：張守
朝代：宋

湖海關幽夢，峰巒想翠氛。
詩囊閑事業，禪衲舊知聞。
白簡留任昉，玄文付子雲。
飛潛俱有適，物理聽羣分。
再和
作者：張守
朝代：宋

六花照老眼，令我喜欲顛。
頃刻萬株玉，巧趁春風前。
佇立聽風謡，誦言使君賢。
不事廚傳飾，皇化憂不宣。
相見雖蒼顔，妙語加韶妍。
小邦猶射鼠，安用彎黄肩。
再惠詩有學仙之意次前韻
作者：張守
朝代：宋

紅塵飄轉任吾年，羞媿丹砂葛稚川。
海上黿鼉誰可駕，淮南鷄犬故能仙。
棄家似欲追梅福，琢句何妨學惠連。
待爾藥爐丹就日，御風同訪洞中天。
出郊奉祠
作者：張守
朝代：宋

薄霧林花潤，微風沙水清。
鴻歸心共遠，鷗泛眼偏明。
寸祿秋毫累，分陰尺璧輕。
滄浪端可濯，藿食了餘生。
又詩有卜荆溪之意雅合鄙懷因次韻二首·其一
作者：張守
朝代：宋

短檠心醉養生篇，擬築高峰看逝川。
野性合休林下鞅，枯腸常愧飲中仙。
化羝未是左元放，檄虎先煩顧少連。
何處羽衣從漫汗，君山千仞水如天。
又詩有卜荆溪之意雅合鄙懷因次韻二首·其二
作者：張守
朝代：宋

心醉微言九九篇，浩如滄海翕支川。
著書柱史家傳道，辟穀留侯世學僊。
蠧簡倦推三豕渡，長弓那解兩禽連。
極知無用宜幽隱，杜曲無田擬問天。
友人惠猩猩毛筆一枝秃甚作詩戲之
作者：張守
朝代：宋

猩毛意重鵝毛贈，老不中書一悵然。
宜付削毫貧鄭灼，政堪握筆晉僧虔。
判冥即合防抛失，瘞塜寧甘便棄捐。
瓦研蓬窗吾臭味，秃翁相對且忘年。
和人晚秋白菊
作者：張守
朝代：宋

溥溥清露洗殘粧，静倚疏籬暗吐芳。
不逐黄花候秋節，笑看殷葉隕風霜。
寒潭誰致南陽種，晚景宜登靖節堂。
我對冰姿賡雪唱，騎騾無計度飛黄。
和族叔祖古風
作者：張守
朝代：宋

去年謝病辭黄屋，夜夜鄉心夢相續。
今年罷郡理菟裘，喜在家庭厠蘭玉。
阿翁年德冠吾宗，時親典刑聽約束。
懷奇終待玉三獻，世路不堪珠九曲。
愛酒惟憂北海空，居貧不作揚雄逐。
如何蔬糲肯淹留，不爲盤餐爲宗族。
忘懷一醉見天真，窮達寧煩詹尹卜。
歸作長歌寫悲壯，千載騷人可奴僕。
客星在天翁莫愁，赫赫太陽升若木。
和曾宏父告别兼簡幕屬
作者：張守
朝代：宋

奉詔辭北闕，把麾到南州。
向來政已拙，老去語更偷。
條教雖屢下，瘡痍何時瘳。
猶喜豺虎息，稍解聖主憂。
英英幕中彦，紅蕖汎清流。
袖手聽婉畫，藥石兼珍羞。
衰遲樗櫟姿，萬一桑榆收。
吾人南豐秀，未應仄席求。
飄泊乘别車，惠然肯來游。
周旋見家規，會合非人謀。
清詩日礱琢，不厭枯腸捜。
束書赴嘉招，掉臂不我留。
我無青玉案，何以報所投。
從兹謝淚洳，龍門看吞舟。
和王巖起惠二詩·其一
作者：張守
朝代：宋

頻年分將閫，那敢厭粗官。
花著雙眸暗，霜侵兩鬢殘。
四郊才罷警，七澤忽憂乾。
未報君恩重，清高愧伯鸞。
和王巖起惠二詩·其二
作者：張守
朝代：宋

勝流還入幕，賢否數嘉賓。
婉畫無遺慮，佳言更可人。
中郎才簡亮，開府句清新。
淥水稱佳麗，於今不足云。
和答少伊
作者：張守
朝代：宋

秋雨厭煩濁，清詩静垢氛。
向來佳句法，不遣俗人聞。
和氣回霜簡，閑心付嶺雲。
只應明主眷，符水未容分。
和答諸兄弟四首·其一
作者：張守
朝代：宋

昔向丹墀侍玉軒，略無裨補髪蒼然。
元非食肉封侯相，合抱遺經老玉川。
和答諸兄弟四首·其三
作者：張守
朝代：宋

門對芙渠碧沼清，蕭蕭五柳似淵明。
遠聽林壑風鳴籟，戲看兒童草鼓筝。
和答諸兄弟四首·其二
作者：張守
朝代：宋

三州皇化未能宣，山水清奇記九仙。
白首弟兄長掛夢，喜聽夜雨對床眠。
和答諸兄弟四首·其四
作者：張守
朝代：宋

通塞升沈亦偶然，山林高卧更稱賢。
似聞小築西湖上，擇勝渾輸一著先。
和答錢文高四首·其一
作者：張守
朝代：宋

閉門不復過高軒，夢蝶悠揚栩栩然。
睡起杖藜經略彴，静看鷗鷺浴晴川。
和答錢文高四首·其三
作者：張守
朝代：宋

跡抛朝市不妨清，心照空華故自明。
但憶滄浪時鼓枻，肯從金谷聽鳴筝。
和答錢文高四首·其二
作者：張守
朝代：宋

毣毣精思愧鮑宣，如如不動契金仙。
回觀争奪紛華地，已老吳蠶不復眠。
和答錢文高四首·其四
作者：張守
朝代：宋

覓句高攀孟浩然，藏經遠慕漢韋賢。
深林小隱成幽趣，我得爲隣愧子先。
四達亭
作者：張守
朝代：宋

胸中浩無旁，吞納九雲夢。
高懷有所寄，亭中亦空洞。
涼月侵風櫺，寒烟逼曉棟。
達人意有餘，未許俗子共。
圭沼
作者：張守
朝代：宋

方銳新池卧介圭，水光如玉夜騰輝。
不應只作韓侯覲，更喜姬公著袞衣。
夜坐觀書
作者：張守
朝代：宋

青燈隻影夜迢迢，賴有塵編洗鬱陶。
此事長慙作吏廢，少功又笑爲儒勞。
行藏老驥思千里，用否九牛亡一毛。
端爲鱸魚挽幽興，擬飛煙艇破秋濤。
夢室
作者：張守
朝代：宋

笑取功名指顧間，歸來心與倦雲閑。
閉關不作南柯想，睡起香凝金愽山。
姚志道有書輒不借戲呈
作者：張守
朝代：宋

我來春未動，兀坐秋忽老。
客懷飽世味，塵土不容澡。
尚餘筆硯癖，俯仰半華皓。
中年得異書，夜諷或至卯。
爾來口生棘，妙語時耳剽。
故人吾臭味，囊帙富緗縹。
什襲祕不傳，凜若璧在趙。
念兹訪遺逸，從人掇殘藁。
何當發其藏，囷廪一傾倒。
窮途百態惡，歸思疾飛鳥。
終當餽所有，共此絕代寶。
歲晚同吟哦，乘風上蓬島。
婢子翻羮
作者：張守
朝代：宋

杯羮卓午薦朝餐，一飽龜腸亦爾難。
窮鬼還來調韓愈，夫人真欲試劉寛。
尚餘食案韭三種，早悟官亭鱠兩盤。
傳語廚人莫轑釡，不應餓死悔儒冠。
客居坐無茵褥賓至常苦之戲作
作者：張守
朝代：宋

廣文坐客寒無氊，少陵人來坐馬韉。
胸中富等千户侯，不使囊中餘一錢。
嗟予久客貧到骨，兀坐長恐藜床穿。
才名未踏兩公閾，窮愁何遽容爭先。
畫餅端知不餬口，筆耕輒亦遭無年。
媿無文茵薦佳客，促膝危坐如寒蟬。
君不見漢朝博士能說經，五十餘席輸戴憑。
又不見袁尚索席藉凍地，不意頭顱行萬里。
空榻蕭然亦安穏，得失榮枯付天理。
金狨覆鞍容墜傷，禍福由來相伏倚。
客居聞雁有感
作者：張守
朝代：宋

涎涎社燕尾，嗈嗈霜雁聲。
兩物巧相避，寸陰不得停。
我來燕未歸，倐見雁南征。
客遊何當還，節物凜可驚。
哀歌撫長鋏，獨夜羞短檠。
念營堂上巢，愧爾飛冥冥。
嵐光臺
作者：張守
朝代：宋

雲山屹長空，烟水湛深淥。
築臺萬象表，領略在吾目。
凝嵐翠欲流，煙光炯堪掬。
盡洗纓上塵，長照杯中醁。
席大光邀同賦墨梅花·其一
作者：張守
朝代：宋

鏤冰斵雪賦精神，不受丹青一點塵。
施粉故應嫌太白，謾憑水墨見天真。
席大光邀同賦墨梅花·其三
作者：張守
朝代：宋

笑揮墨妙當鉛華，真是天然玉雪花。
月冷霜清春不管，一枝寒影墮溪斜。
席大光邀同賦墨梅花·其二
作者：張守
朝代：宋

騷人洗硯試松煙，造化鑪錘貯筆端。
春破南枝入詩眼，句成祇許畫中看。
席大光邀同賦墨梅花·其五
作者：張守
朝代：宋

墨竹文翁舊寫真，墨梅顔子更超群。
我家幸有篔簹谷，乞取冰姿伴此君。
席大光邀同賦墨梅花·其六
作者：張守
朝代：宋

故園雪樹想彫零，卻向毫端見典型。
夢破江南愁絕處，前村煙迥雨冥冥。
席大光邀同賦墨梅花·其四
作者：張守
朝代：宋

墨白何妨俗眼疑，寫真妙處足天機。
橫斜疏影黄昏月，貌盡西湖處士詩。
常山神祠
作者：張守
朝代：宋

籃輿破霜曉，駕言郡城南。
雲山爲好色，風日仍清酣。
古祠據山腹，深堂静潭潭。
我來何所禱，禍福久已諳。
頑冥亦天資，乞靈漫懷慙。
同來得我軰，勝處思窮探。
爽氣排俗慮，濁醪侑清談。
卧碑一拂拭，古鏡開塵函。
斯人已仙去，寒泉獨清甘。
扶藜山崷崒，放目窺渾涵。
前瞻羣峰翔，九僊駐飛驂。
後俯歸路迷，城郭埋烟嵐。
平生丘壑姿，回首不我堪。
歸來耿不寐，青燈對書龕。
建炎丞相呂忠穆公退老堂詩·其一
作者：張守
朝代：宋

大老歸周慶有源，中興吾宋屬雲孫。
五龍夾日三辰正，一虎當溪百獸奔。
何事雲山遽招隱，向來金鼎厭調元。
追鋒早晚求黄髪，三徑還荒靖節園。
建炎丞相呂忠穆公退老堂詩·其二
作者：張守
朝代：宋

聞道抽身向急流，海邊暫艤濟川舟。
功存社稷推元老，人向漁樵識故侯。
綠野江山供笑傲，赤松儔侶伴淹留。
閑棋小酌懷疇昔，清夢時追杖履遊。
張子華作詩誤用事有詩訟其過因次元韻
作者：張守
朝代：宋

咳唾成詩未許攀，腹中應著綺千端。
畫蛇思巧因饒足，倚馬才高肯駐鞍。
割肉固非方朔社，蒸壺曾入老盧盤。
小瑕不揜千金璧，能事寧容俗眼看。
張子華屢爲唱篇有詩要予爲首唱次韻謝之二首·其一
作者：張守
朝代：宋

百篇無一可譏評，落紙銀鈎慕伯英。
足蹇向來甘後乘，敵勍真合避先聲。
探驪君每珠先獲，類鶩吾慙鵠不成。
十五大都須趙璧，無勞鼠璞換秦城。
張子華屢爲唱篇有詩要予爲首唱次韻謝之二首·其二
作者：張守
朝代：宋

詩名宗黨不虛傳，又復舂容見大篇。
李蔡名甘居廣下，照隣文合在楊前。
盤斜敢下長鯨釣，引路須煩老驥先。
紙貴韋郎一千首，不妨頻覓浣花牋。
惠彦光挽詞
作者：張守
朝代：宋

聲馳太學俊游先，膏火窮年味絕編。
百戰收名丹桂籍，一麾送老白雲邊。
心閑要路門無轍，歲惡窮閻爨有煙。
全福略無毫髪恨，更餘身後一經傳。
戲題四老堂十首·其一
作者：張守
朝代：宋

四老堂中四老人，飽經喪亂始收身。
蒼顔鶴髪團欒坐，知是時平有幸民。
戲題四老堂十首·其一〇
作者：張守
朝代：宋

商嶺偷生計已疏，橘中樂事亦區區。
洛陽耆舊今黄壤，會有人傳四老圖。
戲題四老堂十首·其七
作者：張守
朝代：宋

繫舟長傍柳堤陰，曳杖時穿竹徑深。
薙草澆花課僮僕，更無餘事可關心。
戲題四老堂十首·其三
作者：張守
朝代：宋

已是平頭六十人，江湖身老寸心存。
明窗净几翻經卷，深炷爐香答主恩。
戲題四老堂十首·其九
作者：張守
朝代：宋

鶴養丹成鹿養茸，羣呦對舞傍衰慵。
待看仙骨他年就，同訪蓬萊第一峰。
戲題四老堂十首·其二
作者：張守
朝代：宋

兄弟當年七業興，精神如鶴齒如冰。
升沈存没今如許，且作隨堂粥飯僧。
戲題四老堂十首·其五
作者：張守
朝代：宋

堂後堂前竹與梅，老人多半手親栽。
何時更作閑花草，亦遣羣芳次第開。
戲題四老堂十首·其八
作者：張守
朝代：宋

多病經時不著冠，岸巾長對倦雲閑。
年來衰謝交遊絕，靖節柴門不用關。
戲題四老堂十首·其六
作者：張守
朝代：宋

四時花草逐時新，袞袞年華過眼頻。
景物無窮人自老，新花應解笑迎人。
戲題四老堂十首·其四
作者：張守
朝代：宋

一派荆溪過枕前，喜從人境得幽偏。
直疑身在煙波上，卧送飛帆落照邊。
撫屬游君病起惠詩次韻
作者：張守
朝代：宋

蛇影沉杯裏，牛鳴震坐傍。
晦明生癘疫，神物護忠良。
喜復神明舊，閑宜日月長。
關心一枰上，黑白已分行。
方時敏倅濬歸浙江待次送行
作者：張守
朝代：宋

嶷嶷玄英孫，聞風自鄞川。
朅來苕霅間，王事亦復聯。
相遇一傾蓋，論交即忘年。
開口見城府，落筆生雲烟。
尋春五亭岸，釣月雙溪船。
杯行各酣適，箕踞忘拘牽。
放辭發奇偉，捜句窮鑱鐫。
我時怯欲降，退壁常自堅。
俯首試外臺，一矢雙鵰連。
聯鑣仲與季，三秀來差肩。
羣雋爲辟易，拱手不敢前。
折箠破大敵，未足煩戈鋋。
風低忽垂翅，信命付諸天。
公飛東陽舄，我訪蘭亭賢。
雙魚數流問，五馬方薦延。
攝事古山陰，晤語復粲然。
禪心扣空寂，蔬飯捐葷羶。
一洗盡玷缺，皎皎尺璧圓。
繼從甘陵遊，假道仍周旋。
飄零我蓬轉，渠敢自意全。
邂逅鳳凰闕，公亦仍迍邅。
宦學舊軰行，金狨覆文韉。
以及後來秀，青雲各聯翩。
公方駕别車，去即三山巔。
俟期下吳越，寄跡無一廛。
尚及秋風殘，飽膾鱸魚鮮。
我陋不足數，生理亦可憐。
爾來犯不韙，策足英俊躔。
文羞白羽扇，中豈青銅錢。
家風故不惡，蹇步徒加鞭。
迷途得蹭蹬，奄奄如寒蟬。
别公起歸思，端欲驅其先。
經營一囊粟，攀附嗟無緣。
擿耳聽知音，拂拭朱絲絃。
一札行亦馳，兩槳定復還。
闊步白玉堂，一揮筆如椽。
族叔祖示四絕句次韻·其一
作者：張守
朝代：宋

摧頽病鶴怕乘軒，歸路風帆任渺然。
環堵故能容兩膝，掃除荒徑老斜川。
族叔祖示四絕句次韻·其三
作者：張守
朝代：宋

衰懷底物能陶寫，社舞村歌眼暫明。
誰似玉人供巧笑，不勞長笛與哀筝。
族叔祖示四絕句次韻·其二
作者：張守
朝代：宋

不樂從軍學仲宣，那能辟穀慕飛僊。
直緣衰病干明主，乞得南窗一覺眠。
族叔祖示四絕句次韻·其四
作者：張守
朝代：宋

追陪杖履已悠然，把玩詩篇更覺賢。
局上頻煩問瓜葛，吟邊端不敢争先。
早秋書事
作者：張守
朝代：宋

江城暑退葉驚秋，環堵蕭蕭草樹幽。
掃净塵心清似水，静看人態曲如鈎。
一尊楚醴醇無敵，半榻湘波冷欲流。
午枕日斜呼不省，夢魂還上五湖舟。
春晚即事
作者：張守
朝代：宋

風條日萼半披殘，不用登臨意惘然。
宿麥吐芒風卷浪，垂楊吹絮暖生煙。
送春鶯友分明語，並水鳬雛取次眠。
觸眼風光渾有味，人生行樂且加鞭。
晚霽獨坐戲呈周元舉劉希范許少伊同舍諸兄二首·其一
作者：張守
朝代：宋

吏散無人跡，風回掃積氛。
虛涼簷際得，遠響靜中聞。
樹色深留暝，爐烟細裊雲。
此間應有句，端合與君分。
晚霽獨坐戲呈周元舉劉希范許少伊同舍諸兄二首·其二
作者：張守
朝代：宋

疾風迴急雨，碧瓦散晴氛。
幽趣何人共，微吟得自聞。
扶笻翻倦鳥，岸幘送歸雲。
病惱新涼夕，孤斟負十分。
李似矩尚書挽詞二首·其一
作者：張守
朝代：宋

元禮清門有四龍，雲孫遠跨舊家風。
持荷入侍聲名早，仗鉞宣威節制雄。
晚歲獨抛塵鞅外，高懷聊寄藥爐中。
堂堂玉樹埋黄壤，何事凌煙欠此公。
李似矩尚書挽詞二首·其二
作者：張守
朝代：宋

只今耆舊幾晨星，又失三朝一老成。
許國忠規關社稷，絕塵奇表照簪纓。
秖應鼎裏金丹就，無復廷中革履聲。
才大故難供世用，空餘拱木翳佳城。
李漢老參政寄和文字韻詩次韻謝之
作者：張守
朝代：宋

高誼天涯日講聞，欲趣函丈畏深文。
佳言阻聽霏霏屑，秀句欣披藹藹雲。
鴛序略同慙晚遇，鑾坡並直記宵分。
中朝多少登龍客，應擬沙堤御李君。
李道士惠詩次韻二首·其一
作者：張守
朝代：宋

澤國秋霖漲渺瀰，天都久客厭驅馳。
不辭短褐供萊戲，苦憶長頭課楚詞。
帳望巾車陶靖節，浪聞推轂鄭當時。
此身長恐儒冠誤，已媿當年學稼遲。
李道士惠詩次韻二首·其二
作者：張守
朝代：宋

秋空目斷白雲飛，過隙奔駒激箭馳。
愛日王符空著論，悲秋宋玉漫徴詞。
問天擬决行藏計，擇地猶難喜懼時。
負郭儻容供旨味，窮年衡宇足棲遲。
桂齋
作者：張守
朝代：宋

月裏移根傍小齋，不惟收子看花開。
搗香篩辣歸春甕，凖擬高人勝士來。
楚材出示汪廷俊唱和詩次韻
作者：張守
朝代：宋

大篇作者鬭舂容，肯爲明時歎不逢。
通塞任分蝸兩角，唱酬應秃兔千鋒。
光依日月從初載，名在蓬瀛第幾重。
聯轡盍歸廊廟去，支離容我受三鍾。
次川字韻
作者：張守
朝代：宋

此生休問小行年，合抱遺經老玉川。
處世長懷方外友，羨君今作地行僊。
風塵京洛傷羈旅，雲水江鄉渺接連。
歸夢但隨南雁去，懶追鵰鶚上青天。
次韻張煇惠詩三首·其一
作者：張守
朝代：宋

詩隣可卜擬誅茅，好句人間見一毫。
吟就鉢聲應未絕，流傳紙價頓能高。
謬成燕雀追黄鵠，已作蜻蜓避百勞。
清夜月窗裁警句，霜梧風竹助蕭騷。
次韻張煇惠詩三首·其三
作者：張守
朝代：宋

老依背郭蔭堂茅，寒夜微吟自削毫。
羨子筆迴霜氣勁，驚人句與月魂高。
極知蹇足追隨苦，便覺長鬚走送勞。
因識盧郎是佳器，定能痛飲誦離騷。
次韻張煇惠詩三首·其二
作者：張守
朝代：宋

投老須營一把茅，晚親珠玉看揮毫。
賦牛絕敏驚曹植，刻鵠無成愧伯高。
已放閑身栖寂寞，時憑佳句洗塵勞。
喜逢載酒經過客，老去無心作反騷。
次韻曾天猷贈知宗趙端禮展鉢詩
作者：張守
朝代：宋

幾人能信見前因，滿意肥甘豢色身。
曾是鼎鐘華貴胄，肯同瓶鉢苦空人。
招呼善友明初地，降伏心魔浄六塵。
翻笑花間霑醉客，空看高冢卧麒麟。
次韻李丞相園亭二首·其一
作者：張守
朝代：宋

閑築池亭古刹邊，厭將勲業寫凌煙。
柳湖寄傲王摩詰，丹鼎怡神葛稚川。
樂聖一尊濃琥珀，平戎三尺舊龍泉。
一邱勿作淹留計，袞繡歸時席夜前。
次韻李丞相園亭二首·其二
作者：張守
朝代：宋

疏泉斸石寄高懷，仙藥名花取意栽。
履道醉吟齊步武，平泉景物付雲來。
菰蒲雨洗雙池净，松竹風傳萬壑哀。
怪底茅齋頻下榻，故時賓客滿翹材。
次韻范寥孟冬大閲之什
作者：張守
朝代：宋

承平不用衛與英，赤子頻弄潢池兵。
猰貐向恃七閩險，彗孛欲翳三辰明。
吾皇南顧念凋瘵，舊臣雖老堪一行。
奉詔褰帷問瘡痏，一意摩拊無他營。
爾來松溪掃遺孽，卒歲不復枹鼓鳴。
九農豐登四郊静，孟冬大閲張軍聲。
摩天金鼓動霜曉，井鉞色正參旗横。
羽箭犀利七札薄，鐵騎馳突一鳥輕。
戰士人人逞驍儁，猛將一一懷忠精。
吾軍如此粗可用，縱有綠林何足平。
獨公之家雄洛京，人物接武多名卿。
天涯邂逅見典刑，豈止一善宜盱衡。
胸中韜鈐想餘事，筆下文采常知名。
登塲縱觀重感慨，那得萬騎聽使令。
通和強敵固下策，自古三王猶有征。
得君耆艾將神武，定看却敵賢長城。
汴上小雨復霽
作者：張守
朝代：宋

堤沙不起潤如酥，坐看飛雲自卷舒。
麥隴人閑牛舐犢，柳陂波淺鷺窺魚。
殘花糝徑東風後，碧草粘天暮雨初。
分付榮枯蝸兩角，濁醪青杏送春餘。
洪慶善提刑罷官過建康惠詩和答
作者：張守
朝代：宋

若人儒林秀，俊聲自孩提。
振鬛日千里，衆眼驚月題。
盍登要路津，獻納蘇黔黎。
聊乘使者車，枳棘非鸞棲。
戢翼下吳會，客路秋風凄。
弭帆江之濵，歸夢先苕谿。
寄傲水南北，忘懷玉東西。
况乃味禪悦，已知昔途迷。
坐笑老婆禪，杖拂勞提撕。
祗應浩然氣，中宵吐虹霓。
功名儻來遇，未免雲衢躋。
秖今寵辱際，淵澄看旋鯢。
龍鍾秣陵守，短髪那勝箆。
邂逅見亹亹，野鶴羞凡鷄。
言句謝筌栰，未易窮端倪。
歸來見詹尹，寧復問突梯。
澄懷庵
作者：張守
朝代：宋

憶昨避寇亂，與君連一墻。
别來幾寒暑，杳如參與商。
君與喪亂際，徜徉水雲鄉。
十年林下夢，不到聲利塲。
結庵劣容膝，不爲大盜藏。
此懷那須澄，已作冰雪涼。
花竹供四時，飲水樂未央。
何當謝塵鞅，解纓濯滄浪。
獨夜耿耿至旦蚤作偶書
作者：張守
朝代：宋

久客迷歲月，勞生念斗升。
寒侵風卷幔，夜靜月窺燈。
暗穴鳴饑鼠，晨窗上凍蠅。
起來看鏡懶，種種髪鬅鬙。
獲從樞密徐公游者累月雖接名理不敢言詩念揮斤般郢之門古人所誚也日者惡語流傳不圖徹聽過蒙奬譽形之篇什輒復次韻叙謝
作者：張守
朝代：宋

詩壇推宿將，一諾重千金。
長怯雷門過，惟堪澤畔吟。
數篇真漫興，三歎沗知音。
佳句如傳法，慇懃慰夙心。
王承可再示次韻
作者：張守
朝代：宋

爲寮東越肯忘年，南越相逢兩皓然。
杜守謬容居召後，楊文那敢在王前。
誰能狡兔營三窟，深羨神龍襲九淵。
便合從公下吳會，濟時無術擬求田。
王承可惠官字韻詩次韻二首·其一
作者：張守
朝代：宋

才疏空許國，老去漫爲官。
長病同玄晏，多言愧懶殘。
歸心隨贛水，愁眼望桑乾。
自笑髪如鶴，羞看鏡裏鸞。
王承可惠官字韻詩次韻二首·其二
作者：張守
朝代：宋

昔年留建業，授館厠嘉賓。
忝竊慙高位，淹留有故人。
相逢青鬢在，誰信白頭新。
晚歲良田熟，東阿豈漫云。
睡起戲書呈葛魯卿席大光周舉同舍諸兄
作者：張守
朝代：宋

午夢初殘日未西，人情節物睡偏宜。
花開花落紛無定，春到春歸漫不知。
香縷細縈環堵室，槐陰清翳一枰棊。
此間粗有超然處，雕琢天真却坐詩。
秦楚材和六一先生秋懷因次韻送别
作者：張守
朝代：宋

抱釁久羸瘠，兀若槁木枝。
别離故作惡，未别意已悽。
况此清商時，木落水潦歸。
艤舟話心曲，未了舟欲移。
借問何匆匆，直恐違官期。
念此登臨意，何止騷人悲。
子行不可留，子鬢殊未衰。
痛飲置人事，江上鱸魚肥。
竹亭詩和韻
作者：張守
朝代：宋

直上煙霄碧玉抽，静搖月露冷光浮。
堂堂勁節冰霜後，元老如今有壯猷。
紹興丁已以大禮館客恩奏族叔祖有詩見戲次韻和答二首·其一
作者：張守
朝代：宋

少室山中計已成，卧看朝市等蠅營。
對門山雪惟詩思，過眼秋雲即宦情。
長恐搢紳嘲捷徑，勿緣升斗誚虚名。
翁看肉食顔如甲，何似村醪一笑赬。
紹興丁已以大禮館客恩奏族叔祖有詩見戲次韻和答二首·其二
作者：張守
朝代：宋

衣冠相望兩卿家，列鼎當年辦咄嗟。
後裔不應猶短褐，除書未怕失丹砂。
恩光漫欲霑宗族，品秩何勞問等差。
莫笑青衫同畫餅，也勝辛苦踏槐花。
罷酒
作者：張守
朝代：宋

罷酒尋花涉斷磯，顛躋猶復强褰衣。
可憐醉眼無分别，却把傍邊柳折歸。
胡已茂端明同年挽詞·其一
作者：張守
朝代：宋

孝友終身篤，詞章一世英。
艱難扈行在，憔悴老承明。
歸院花塼影，趨朝革履聲。
一麾隨逝水，塵迹想平生。
胡已茂端明同年挽詞·其二
作者：張守
朝代：宋

道德文恭並，才猷修簡親。
中庸漢伯始，清獻晉平春。
望襲高華胄，身終侍從臣。
不諧三老約，華屋繐帷新。
胡進彦挽詞
作者：張守
朝代：宋

剸煩餘刃發硎刀，使節藩符久漫勞。
腰綬六朝知壽考，懸車一紀足清高。
光陰不用悲駒隙，温凊無違有鳳毛。
晚綴葭莩公已病，送行無路首空搔。
舍弟寄和送行詩有倦游之歎因勉之
作者：張守
朝代：宋

幾年頭角翳蒿萊，今日寧辭盡一杯。
好向明時聊自試，莫緣荒逕憶歸來。
白頭休歎從人後，青眼多應爲汝開。
老去豈堪頻作惡，風帆目斷首空回。
花塢
作者：張守
朝代：宋

意匠潛符造物工，笑談花塢出榛叢。
風條日萼隨時看，須信春藏指掌中。
菖蒲澗
作者：張守
朝代：宋

蟠根带石傲年芳，秋雨春風拂水長。
不用引年勞服食，相公勲業似汾陽。
蘭室
作者：張守
朝代：宋

分得騷人九畹香，時人不服更幽芳。
小窗低户維摩室，苒苒奇芬春晝長。
被召赴經筵途中偶成
作者：張守
朝代：宋

度嶺三年歎陸沉，一抛城市洗塵襟。
雷霆激石泉聲怒，煙雨埋雲樹色深。
食肉向無編貝齒，憂時空有未灰心。
露門勸講高華地，倦鳥終當返故林。
謝孫仲益察院借示詩卷
作者：張守
朝代：宋

客游跨兩春，胸次飽塵滓。
無人抉河漢，爲我一浣洗。
故人富清製，放筆如翻水。
此間渺無津，滂沛到筆底。
長鬚遣大軸，光彩照窗几。
我時食對案，驚喜失筯匕。
風雅間何闊，稍復聞正始。
滌除塵想滅，肝肺挹清泚。
早年上金閨，氣劘諸彦壘。
風斤運無旁，四座羞血指。
駸駸跨驄馬，奔輪不容柅。
負大難爲力，得坎聊復止。
熙辰崇盛典，潤色待東里。
風雲吐憤鬱，事業振奇偉。
餘暇賦天台，金聲追祖禰。
豐歲行
作者：張守
朝代：宋

早禾飽熟收山場，晚禾碩茂青吐芒。
五風十雨作豐歲，一飽何以酬蒼蒼。
牛遭癘疫大半死，挽犁豈誇人力強。
妻兒翁媪共耕鑿，勤勞有此一稔償。
人言穀賤三農傷，我喜不乏三軍糧。
邉騎長驅自送死，卒致一怒煩君王。
將軍輸忠士賈勇，獻俘獻捷來相望。
忍令戰士有饑色，努力收斂輸太倉。
勿言無以飽妻子，湏知餓死勝兵死。
豫章離濟江亭
作者：張守
朝代：宋

擬上籃輿趁曉晴，不妨小立聽江聲。
青山合處江疑斷，野渡喧時潮欲平。
雨脚又從天際起，霜毛偏傍鏡邊明。
綠林未静煩宵旰，敢爲龍鍾歎遠行。
貴溪道中寄信州夏蒙夫使君
作者：張守
朝代：宋

薄晚雪逾密，助寒風更顛。
長塗客衣薄，僕馬僵不前。
綠林軫玉食，渠敢嘆獨賢。
行喜見故人，羈懷得披宣。
冰花散渺莽，玉樹争清妍。
遥知坐歗餘，鈴齋聳吟肩。
趙約不遠千里命駕相過中道寄示三詩姑和答一篇
作者：張守
朝代：宋

霅水論交今有誰，兩翁華髪映朝衣。
功名晼晚君流落，衰病栖遲我倦飛。
叔夜相思能肯顧，子猷乘興却言歸。
人生動是參商别，三復清詩對落暉。
送仲并倅湖州
作者：張守
朝代：宋

佳麗江山得共遊，一時賓主亦風流。
鳥飛魚泳青油幕，虎踞龍盤白鷺洲。
坐席未温俄告别，題輿催上莫淹留。
苕溪尺五煙霄近，入手功名不自由。
送客
作者：張守
朝代：宋

南渡登舟即水仙，西垣有客思悠然。
因君相問爲官意，不買毘陵附郭田。
送德遠樞密初召赴經筵
作者：張守
朝代：宋

長驅敵騎傍淮淝，又是忠賢許國時。
扶義東吳回日轂，宣威西蜀正參旗。
暫逢貝錦辭黄閣，却續金華上赤墀。
聯事烏臺餘病骨，仰看麟閣寫英姿。
送提刑劉嶠解印還朝
作者：張守
朝代：宋

老懷欲别已辛酸，再歲周旋瞬息間。
誰遣暮潮催兩槳，却應清夢掛三山。
功名不許淹行色，談話何時復解顔。
鵷鷺行間如借問，爲言衰謝合投閑。
送提刑劉嶠解印還朝二首·其一
作者：張守
朝代：宋

贈君吉水麝煤之玄玉，毗陵兔穎之毛錐。
玄玉磨研勝點漆，毛錐揮洒如印泥。
增光纒龍之大字，煥發吐鳳之英詞。
玉旒光邉借前箸，便好再勒中興碑。
送提刑劉嶠解印還朝二首·其二
作者：張守
朝代：宋

贈君西蜀衛生之藥，南臺送别之詩。
藥驅陰邪保真氣，詩叙平昔同襟期。
願言加餐錫難老，念兹分袂送將歸。
時有平安寄來雁，慰我别後長相思。
送秦楚材使高麗二首·其一
作者：張守
朝代：宋

虀鹽太學鬢先秋，乘興聊爲漫汗遊。
戲把漢旌行絕域，不因卭竹取封侯。
波神侑飲鯨翻鱠，海雨催詩蜃吐樓。
不獨鷄林傳好句，會看弭檝上瀛洲。
送秦楚材使高麗二首·其二
作者：張守
朝代：宋

學士風流異域傳，幾航雲海使南天。
不因名動五千里，豈見文高二百年。
貢外别題求妙札，錦中翻様織新篇。
淹留却恨鴛行舊，不得飛觴駐蹕前。
遊鳳池寺
作者：張守
朝代：宋

鳳去池荒今幾年，碧梧翠竹故依然。
鳴簷流水涓涓下，排闥羣山袞袞前。
幸有清風繼蓮社，不堪斜日近虞淵。
歸途滿眼春耕了，勸課無功愧力田。
野飲
作者：張守
朝代：宋

斜日明官柳，飛紅綴客衣。
隔林鶯對語，掠水燕爭飛。
野飲聊排悶，羈懷得解圍。
言歸歸未可，今昨兩俱非。
雙蓮閣
作者：張守
朝代：宋

小閣幽深枕淺波，直疑湘水見英娥。
不將詩酒頻料理，奈此風前二妙何。
雨中復惠詩仍次前韻
作者：張守
朝代：宋

性靈陶冶賴遺篇，秋水愁看灌百川。
索米誰憐身是客，餐霞還恨骨非仙。
鳥驚急雨來還去，雲敵衝風斷復連。
好句時時慰愁絕，仰慙高義薄雲天。
題崔慤畫
作者：張守
朝代：宋

風折枯荷蘆葦秋，蕭蕭鸂鶒上沙洲。
關心滿眼江湖趣，何日扁舟得自由。
題明皇聯鑣圖
作者：張守
朝代：宋

風流誰復似三郎，並轡春風輦路香。
漫說宫中行樂祕，畫圖千古記興亡。
題洗心亭次韻
作者：張守
朝代：宋

不貯閑愁學子山，此心分付水雲間。
臨池罷釣魚同樂，隱几忘機鶴伴閑。
爲喜經臺依絕境，故安禪榻面孱顔。
洪崖仙事皆陳迹，戲說遺巾笑李寰。
題潤公看經室
作者：張守
朝代：宋

潤公看經室，山氣翠霏霏。
花雨當軒墮，松雲入座飛。
鑿池泉繞霤，採木露沾衣。
欲覓三山石，空慙心賞違。
題王巖起樂齋
作者：張守
朝代：宋

靜者悦山林，夸者慕鐘鼎。
人生各有適，所樂滯一境。
王郎超世姿，名教得深省。
窮通付風雨，一笑萬累屏。
閑居秖蔬水，開卷味自永。
從事雖賢勞，游刃失綮肯。
此心故休休，閲世徒耿耿。
開軒理松菊，留客辦果茗。
得趣地自偏，無塵句尤警。
他年觀出處，廊廟即箕潁。
題畫
作者：張守
朝代：宋

二松偃蓋勢曲拳，二松疏幹凌風烟。
霜姿舒卷全于天，笑看草木爭春妍。
杖藜誰子行蹁蹮，欲渡略彴迴溪船。
令我清夢歸林泉，漳江流駛行可沿。
題舍弟舒嘯亭
作者：張守
朝代：宋

不羡高門聫甲乙，欲傍林泉老蓬蓽。
田間築室路三杈，亭子蔭茅簷四出。
春霖竹牖上蝸牛，夏夜藜床吟蟋蟀。
茅亭雖小容舒嘯，丘壑胸中故超軼。
晨窗晚逕足披風，細柳修篁長障日。
閉關已作柴桑趣，况有腴田供種秫。
客來共醉甕頭春，長嘯一聲百憂失。
遥想妖氛纒象魏，忍見風塵侵警蹕。
勿憂蘇門真避世，要似武侯時抱膝。
我紆郡紱病且衰，欲報君恩老無術。
簪裳未覺柴栅殊，鼓吹殆與池蛙一。
簿領幾回迷老眼，况復伸眉縱狂率。
已慙成瑨功曹諺，空憶劉琨胡騎逸。
遐想東臯落成處，欲往從之足雙桎。
夢君琢句俯清流，春草池塘到詩律。
便應投紱賦歸來，肯待子平婚嫁畢。
題茘枝亭
作者：張守
朝代：宋

色味清香美莫名，更憐圓樹碧亭亭。
結根得所天然勝，爲對三台第一星。
題閭丘氏巢鳳亭以其子登科胡茂老名之
作者：張守
朝代：宋

令君命卿家，一經世遺子。
煌煌丹桂枝，寂寞踰五紀。
朅來山水縣，闢館貯書史。
竹梧森翠碧，鸞鵠自停峙。
翩翩丹穴雛，一鳴驚衆耳。
綷羽覽輝翔，百鳥各披靡。
英姿凌雲氣，玉頰編貝齒。
唾手取青氊，父老爲驚喜。
寧無英妙年，亦或拾青紫。
上堂拜重慶，此事世無比。
勉哉尊所聞，烟霄千萬里。
五斗暫折腰，百錬無繞指。
矯翼儀舜韶，作瑞明光裏。
來者玩兹亭，甘棠同勿毁。
魚樂亭
作者：張守
朝代：宋

乃公倦經綸，結□俯滄浪。
風波不到處，修鱗自徜祥。
一與芳餌辭，此樂殊未央。
借問那得知，吾人亦相忘。
延福寺
作者：張守質
朝代：宋

步入禪關一徑賒，攝衣登眺夕陽斜。
金谿碧落千條練，紫塔光涵五色霞。
月繫扁舟漁火渡，風清古碣隠君家。
遊人亦卧東山麓，醉倚烟蘿學種瓜。
題靈龜洞
作者：張安修
朝代：宋

何年六丁驅霹靂，蒼龍驚起穿崖石。
拏雷掣電卷波濤，來與真仙分窟宅。
上崖窅深如側甕，下崖谽谺如空洞。
不知泉脈從何來，百面鼙鼓長洶湧。
大靈闖首浮中流，背隠八卦開雙眸。
似聞夏潦不能沒，疑有神仙司諸幽。
我曾雁蕩觀龍鼻，半日纔通涓滴水。
豈如六月散甘霖，靈泉滾滾無窮已。
惜哉埋沒荒煙中，車馬來稀三疊重。
若教遺向飛來峰，龍井冷泉皆下風。
天漢橋
作者：張宋卿
朝代：宋

一派銀河木杪飛，碧雲飛處彩虹垂。
免教靈鵲長填石，來看天孫出嫁時。
憶羅浮寄曾元功二首·其一
作者：張宋卿
朝代：宋

當年南澗弄泉流，妄起功名分外求。
羣玉峯頭今倦立，却煩清夢到羅浮。
憶羅浮寄曾元功二首·其二
作者：張宋卿
朝代：宋

春樹江雲我所思，平生臭味不差池。
如何驛使行千里，不把梅花寄一枝。
答岳鵬舉
作者：張完
朝代：宋

相別相逢不計春，眼前非舊亦非新。
聲求色相皆邪妄，莫認無疑是昔人。
句
作者：張宗尹
朝代：宋

大書文字隄防老，剩買田園準備閒。
絕命偈
作者：張宗旦
朝代：宋

法本心生，心因法昧。
有覺于此，是名自在。
自在真空，頓然明徹。
去住尋常，曉然春雪。
句
作者：張宗永
朝代：宋

大書文字隄防老，剩買峯巒淮備閑。
題陳相鄠杜別業壁
作者：張宗永
朝代：宋

喬松翠竹絕纖埃，門對南山盡日開。
應是主人貪報國，功成名遂不歸來。
送程給事知越州
作者：張宗益
朝代：宋

仙境際雲霓，名藩獨會稽。
蓬萊住山小，星宿落簷低。
旌節臨諸郡，樓臺瞰北齊。
地繁秦望嶺，民阜若耶溪。
化俗饒餘事，吟詩厭舊題。
只愁嚴召速，榮渡浙江西。
詩一首
作者：張定千
朝代：宋

況說龍沙最邊陲，關河阻隔遠明時。
蕃戎把隘當路坐，何日申奏聖人知。
今遇司空來宣問，枯林滋潤再生枝。
四面六蕃多圍繞，伏恐尋常失朝儀。
若不遠仗天威力，只怕河隍陷戎夷。
請須司空奏論事，封冊加官莫改移。
比至今秋新恩澤，山林草木總光輝。
塞上艱莘無說處，一心目斷望龍墀。
滿庭芳
作者：張宰
朝代：宋

氣吐虹霓，筆飛鸞鳳，從來錦繡文章。謫仙才調，復見慶流芳。向自題名雁塔，不十載、德播河陽。慰民望，一麾出守，風月任平章。清和，時欲半，呂仙誕日，正此相當。欣逢初度旦，敢獻椒觴。只恐經綸大手，應休期、便趣曹裝。願箕宿，照臨南極，拱北遠流光。
秋日陪郡侯游賢山和眼聽和尚韻
作者：張宰
朝代：宋

澹澹秋林掛夕暉，紅塵掃盡白雲飛。
不嫌月到常開牖，一任風來自掩扉。
嘯木山猿如喚夢，啣花石鹿總忘機。
何人參透其中味，野鶴舒翎天際歸。
翠雲山
作者：張宰
朝代：宋

未了人間朱墨緣，強顔荒邑又三年。
填胸眯目皆塵土，直到峰頭始豁然。
補和州助教自况
作者：張尚
朝代：宋

老未脫場屋，揆才無寸長。
九重難射策，一命不爲郎。
尚喜衫仍綠，仍憐牒是黄。
活人何不可，政自有良方。
冷泉亭
作者：張履信
朝代：宋

水石一欄干，僧歸四山靜。
携琴譜澗泉，月浸夜深冷。
柳梢青
作者：張履信
朝代：宋

雨歇桃繁，風微柳靜，日淡湖灣。寒食清明，雖然過了，未覺春閒。行雲掩映春山。真水墨、山陰道間。燕語侵愁，花飛撩恨，人在江南。
翠微亭
作者：張履信
朝代：宋

朝朝烏北出，夜夜烏南歸。
所謀在一食，所息在一枝。
人生竟何得，與烏同此機。
身世忽過慮，泉石良自怡。
月上飛來峰，更誰登翠微。
訪丹陽玉乳泉已變昏黑因賦詩
作者：張履信
朝代：宋

觀音寺裏泉經品，今日唯存玉乳名。
定是年來無陸子，甘香收入柳枝缾。
飛來峰
作者：張履信
朝代：宋

飛來何處峰，木杪夜千尺。
愁猿喚不譍，月色同一白。
玉華山
作者：張峋
朝代：宋

玉華山誰窮遠近，百里迴旋勢方盡。
削成蒼玉倚青天，氣象軒軒獨奇俊。
黄河哮顑摧崑崙，一峰飄落如龍蹲。
白雲低垂半巖腹，茫茫日輪平地奔。
驚湍瀑流飛辟歷，松根巉巖裂石壁。
洞門晝閉不知深，仙人瓊漿滿杯碧。
饑鼯啼煙猿嘯風，子規聲哀愁滿容。
山鳥嚶嚀繞喬木，唯有黄鶴鳴噰噰。
翠華迢迢來避暑，飄然陵雲欲輕舉。
當時此地最清涼，九成翠微不足數。
玉鞘聲斷宮殿閑，大龍飛去髯難攀。
川巒如舊人事變，但見明月留空山。
無題
作者：張崇
朝代：宋

群山起伏朝靈嶽，恰似千官奉至尊。
吳蜀未平宜假手，願將餘力致乾坤。
題汪水雲詩卷
作者：張嵩老
朝代：宋

君不見伯牙流水心，不是子期誰知音。
又不見穎師浮雲操，不是昌黎誰品藻。
伯牙千古穎無人，此心此操誰重陳。
折揚黄華笑啞啞，寥寥太古風無淳。
錢唐君別二十載，江南江北情如海。
吳霜半染鬢邊絲，朗吟浩蕩殊未艾。
十年尊酒又逢君，行歌流水絃浮雲。
在自大古，雅澹飄逸思不羣。
能言名山大川壯麗可怪處，收拾胸中爲一部。
歸來歷歷寫瑶琴，一種風氣傳千古。
又言黄河泰華六合之內不勝遊，何如九州之內更九州。
抱琴飄飄風萬里，曾是天涯海角頭。
當時此琴落落天西北，土音往往幾人還解得。
怊悵悲憤恩怨昵昵多少情，盡寄胡笳十八拍。
會心又見鍾子期，識操又遇韓昌黎。
眼高已覺空四海，此水此雲不在他人知。
游洞霄宮·其一
作者：張巽
朝代：宋

掣開九鎖謁琳宮，物色真仙劍履蹤。
一朵雲根生老澗，千尋天柱壓群峰。
功名祕略求黄石，呼吸微言斅赤松。
我是康廬倦游客，朅來猶愛翠雲重。
游洞霄宮·其三
作者：張巽
朝代：宋

曜相偏羸足力强，不辭複嶺與重崗。
未窮仙隠千年跡，先炷宸遊一瓣香。
詩得好題難駐筆，酒逢佳趣便飛觴。
夢回彷彿前身事，却認金庭是故鄉。
游洞霄宮·其二
作者：張巽
朝代：宋

新晴草木翠光流，麥隴清和四月秋。
巽二風來山髪冷，阿香雷過馨聲幽。
杜鵑鬨枕催歸去，丁鶴攀轅欲借留。
半夜忽聞巖壑響，小詩調戲鬼神愁。
楓橋寺
作者：張師中
朝代：宋

吳門多精藍，此寺名尤古。
距城七里餘，冠蓋日亭午。
斜逕通採香，遠岫對棲虎。
巖扉橫野橋，塔影落前浦。
霜樓鳴曉鐘，夕舸軋雙櫓。
方丈中有人，學佛洞禪語。
迹忙心已閑，道樂行彌苦。
不爲喧所遷，意以靜爲主。
何必深山林，峰巒繞軒戶。
小桃源
作者：張師夔
朝代：宋

策杖西行路曲斜，一溪春水野人家。
武陵勝處今何在，不問桃源問落花。
西江月
作者：張師師
朝代：宋

一種何其輕薄，三眠情意偏多。飛花舞絮弄春和。全沒些兒定個。蹤跡豈容收拾，風流無處消磨。依依接取手親挼。永結同心向我。
送僧歸護國寺
作者：張師德
朝代：宋

喜陪人傑論三乘，巖室經年鎖翠稜。
六代有師傳法印，萬緣無象監心燈。
赤城道遠明霞畫，瀑布聲寒月照冰。
迹似孤雲縻不得，清秋歸興杖蠻藤。
句·其一
作者：張師正
朝代：宋

舊將封侯盡，降王賜姓歸。
句·其三
作者：張師正
朝代：宋

分鹿是非皆委夢，落花貴賤不由人。
句·其二
作者：張師正
朝代：宋

蝸角功名時不與，澗松材幹老甘休。
武陵別文瑩上人·其一
作者：張師正
朝代：宋

憶昔荆州屢過從，當時心已慕冥鴻。
渚宮禪伯唐齊己，淮甸詩豪宋惠崇。
老格疏閒松倚澗，清談瀟灑坐生風。
史官若覓高僧事，莫把名參伎術中。
武陵別文瑩上人·其二
作者：張師正
朝代：宋

碧嶂孤雲冉冉歸，解携情緒異常時。
餘生歲月能多少，此別應難約後期。
喜子及第
作者：張師錫
朝代：宋

御榜今朝至，見名心始安。
爾能俱中第，吾遂可休官。
賀客留連飲，家書反覆看。
世科誰不繼，得慰二親難。
老兒詩亦五十韻
作者：張師錫
朝代：宋

鬢髮盡皤然，眉分白雪鮮。
週遮延客話，傴僂抱孫憐。
無病常供粥，非寒亦衣綿。
假溫衾擁背，借力仗搘肩。
貌比三峰客，年過四皓仙。
喚方離枕上，扶始到門前。
毎愛烹山茗，常嫌飣石蓮。
耳聾如塞纊，眼暗似籠烟。
宴坐羸憑几，乘騎困嚲鞭。
頭搖如轉旋，唇動若抽牽。
骨冷愁離火，牙疼怯漱泉。
形骸將就木，嚢槖尚貪錢。
膠睫乾眵綴，黏髭冷涕懸。
披裘腰懶繫，濯手袖慵揎。
擡舉衣頻喚，扶持藥屢煎。
坐多茵易破，行少履難穿。
喜婢裁裙布，嗔妻買粉鈿。
房教深下幕，牀遣厚鋪氈。
琴聽憐三樂，圖張笑七賢。
看嫌經字小，敲磬喜聲圓。
食罷羹流袂，杯餘酒带涎。
樂來須遣罷，醫到久相延。
裹帽縱横掠，梳頭取次纒。
長吁思往事，多感聽哀絃。
氣注腰還重，風牽口便偏。
墓松先遣種，誌石預教鐫。
客到惟求藥，僧來忽問禪。
養茶懸竈壁，曬艾曝簷椽。
怒僕空睜眼，嗔兒謾握拳。
心驚嫌蹴踘，脚軟怕秋千。
局縮同寒狖，摧豗似飽鳶。
觀瞻多目眩，牽動即頭旋。
女嫁求紅燭，男婚乞綵牋。
已聞捐几杖，寧更佩韋弦。
賓客身非與，兒孫事已傳。
養和屏作伴，如意拂相連。
久棄登山屐，惟存負郭田。
呻吟朝不樂，展轉夜無眠。
呼稚臨床畔，看書就枕邊。
冷疑懷貯水，虚訝耳聞蟬。
束帛非無分，安車信有緣。
伏生甘坐末，絳老讓行先。
拘急將風夜，昏沈欲雨天。
雞皮塵漸漬，齯齒食頻填。
毎憶居郎署，常思釣渭川。
喜逢迎佛會，羞赴賞花筵。
徑狹容移檻，階危索減磚。
好生焚鳥網，惡殺拆漁船。
既感桑榆日，常嗟蒲柳年。
長思當弱冠，悔不剩狂顛。
送程給事知越州
作者：張師顔
朝代：宋

才臣新命輟卿聯，漕挽于今委重官。
一道去蠲民疾苦，重江甯恤路艱難。
行舟使節威聲遠，祖帳都門暑氣殘。
奏課佇聞居上等，歸來恩異聳羣觀。
一翦梅
作者：張幼謙
朝代：宋

同年同日又同窗。不似鸞凰。誰似鸞凰。石榴樹下事匆忙。驚散鴛鴦。拆散鴛鴦。一年不到讀書堂。教不思量。怎不思量。朝朝暮暮只燒香。有分成雙。願早成雙。
卜算子
作者：張幼謙
朝代：宋

去時不由人，歸怎由人也。羅帶同心結到成，底事教┾舍。心是十分真，情沒些兒假。若道歸遲打棹篦，甘受三千下。
寄羅惜惜
作者：張幼謙
朝代：宋

昔人一別恨悠悠，猶把梅花寄隴頭。
咫尺花開君不見，有人獨自對花愁。
題洛陽村寺
作者：張度
朝代：宋

金谷花時醉一場，舊遊無日不思量。
誰知萬水千山裏，枉被人傳過洛陽。
句
作者：張庭堅
朝代：宋

儋耳百年經僻陋，眉山二老繼驅除。
紀游
作者：張庭薦
朝代：宋

馬行諳舊路，鷄唱認層巔。
洞口有桃處，江村欲雪天。
熏爐香琬刻，洗杓汲靈泉。
我愛長留此，山深日似年。
句
作者：張康國
朝代：宋

銀簷不雨溜常滴，玉樹無風花自開。
石橋
作者：張康國
朝代：宋

路轉下層崖，亂石通微徑。
山深萬象虛，葉脫千林靜。
連苔蒼欲橫，衮雪飛泉迸。
有睹那可言，寒烟日向暝。
送喻迪孺郎中知遂寧府
作者：張廣
朝代：宋

平時場屋漫聲名，晚下瞿唐信此生。
萬里不應頻去國，一麾聊復爲專城。
送春杯酒侵行色，上峽家山慰客情。
坐遣官曹頓牢落，說詩誰復似康衡。
宿梅仙壇
作者：張廣漢
朝代：宋

夜宿梅壇境，山寒萬籟空。
無才供吏隠，有夢憶仙翁。
石齒含殘雪，松髯奮急風。
竈煙如可舐，跨鶴問鴻濛。
元日
作者：張弋
朝代：宋

曆以寅爲正，風從艮位來。
桃符當壁寫，竹戶趁鍾開。
宿雨滋初茁，長年老不材。
滿庭青柏葉，惆悵獨持杯。
再送丕父
作者：張弋
朝代：宋

弟行兄出送，有約共憑欄。
草木雨初過，江湖路轉難。
同懷年各長，重別酒無歡。
明日雙鍾下，蒼崖應獨看。
再送盛君之昇州
作者：張弋
朝代：宋

君與余皆懶，余如君更貧。
今年再同夏，兩鬢獨非春。
去棹孤山浪，征衫西府塵。
似聞仍用武，爲算立功人。
夏日從陳宗之借書偶成
作者：張弋
朝代：宋

自從春去後，少省出柴扉。
樹暗鴉巢隠，簷空燕迹稀。
憶山憐有夢，當暑詠無衣。
案上書堆滿，多應借得歸。
子山寺
作者：張弋
朝代：宋

迢遞前朝寺，經過遂一遊。
白雲鴉樹曉，黄葉鳳臺秋。
僧舉開山話，人消在世愁。
殿廊經劫火，已費十年修。
寄別顔伯奇
作者：張弋
朝代：宋

情深袂怕分，豈不欲辭君。
轉柁方乘曉，思山已隔雲。
菊當前路見，鴈在半江聞。
把盞秋纔好，遥憐白鷺群。
寄劉潛夫
作者：張弋
朝代：宋

八斗文章用有餘，數車聲譽滿江湖。
今年好獻南郊賦，幕府文書有暇無。
寄秋塘
作者：張弋
朝代：宋

五湖風雪分頭去，千里淮山信脚行。
涉世真成妄男子，談詩長憶老先生。
塘邊瓜茹須頻灌，郭外田疇粗可耕。
莫倚瘦筇吟白髮，浪傳詩句入都城。
寄蘇希亮
作者：張弋
朝代：宋

因何也識閑名字，遂托交遊索近詩。
想像獨吟應更苦，分明此意似相知。
空林日短歸鴉早，遠水寒多鴈到遲。
安得你來同度歲，傳聞畫筆最清奇。
寄趙紫芝
作者：張弋
朝代：宋

獨游非一事，書札故應遲。
江上逢春月，湖邊憶醉時。
有雲爲我伴，終日誦君詩。
百鳥鳴花樹，聲聲在遠思。
山行
作者：張弋
朝代：宋

偶作山行只杖藜，歸逢寒日下山時。
與僧並立看紅樹，忽有鶴來栖樹枝。
廣教寺
作者：張弋
朝代：宋

英雄居處終奇特，幾度欲來今始能。
騎省文高存古篆，橋公樹朽長寒藤。
清流併遶分三澗，翠竹相依住數僧。
沙鳥詎知千載恨，日斜飛下立漁罾。
彭蠡阻風寄城中故人
作者：張弋
朝代：宋

欲行行未得，累日滯孤舟。
月照山皆近，風吹水倒流。
地名人不識，秋景客相愁。
憶你惟成夢，遥知獨倚樓。
得山中友人書
作者：張弋
朝代：宋

近得山中信，山中頗寂寥。
酒方收秫釀，薪旋割茅燒。
破屋秋多雨，平湖暗有潮。
不曾逢客至，默坐過清宵。
慈母磯
作者：張弋
朝代：宋

莫嫌舟逆上，子細得看山。
衆草名難識，孤花影自閑。
避人鷹翅響，經雨石文斑。
夜久江風冷，神仙定往還。
春晚
作者：張弋
朝代：宋

萬事吾今飛絮輕，此身如燕又巢成。
暗思庾信家邊竹，綠籜新添有幾莖。
晝坐
作者：張弋
朝代：宋

出門無所往，獨自坐胡床。
雨濯殘梅盡，風吹百草長。
近邊人喜戰，偶病客傳方。
不奈春愁密，思君對酒觴。
李景文移居
作者：張弋
朝代：宋

能詩留幕府，借宅近南湖。
吏去少公事，客來多釣徒。
雲爲今夜雪，梅發去年株。
我亦同州住，相過路不迂。
東門野興
作者：張弋
朝代：宋

偶爾行坰野，何曾載酒觴。
草長難望遠，樹密易尋凉。
月子聞吳唱，漁翁愛楚狂。
還聽路人說，□□□□□。
楚州
作者：張弋
朝代：宋

落帆停鼓鸛湖頭，兩度因循到楚州。
柳下人家曾識面，笑求新句寫粧樓。
江樓飲客
作者：張弋
朝代：宋

鄰家貰酒尊，斟酌共王孫。
老菜羹遲熟，凍油燈屢昏。
夜寒人罷市，坐久僕敲門。
隔岸歌明月，月明江水渾。
游禪林寺
作者：張弋
朝代：宋

寺置蕭梁曾識少，今朝蘚磴始經過。
天低落日江湖遠，煙冷風清竹樹多。
蟲引翠禽行壞屋，馬驚白犬吠懸蘿。
一僧九十形容古，岩下逢予忽浩歌。
游蔣山
作者：張弋
朝代：宋

綀布作方袍，因閑偶出遨。
秋風城郭凈，寒色樹林高。
鹿守禪關老，僧修佛殿勞。
再來思久住，人世事如毛。
漢東郡齋夕坐
作者：張弋
朝代：宋

廬山解夏洪山去，自到山邊葉已飄。
鴻鴈影多憐塞近，交朋書少覺身遥。
屢游騎慣將軍馬，不飲還封道士瓢。
心憶清吟更岑寂，玉京誰與話寒宵。
留滯
作者：張弋
朝代：宋

蕭條十日餘，留滯別人居。
借吏抄陳作，黏碑學草書。
煙清數村曉，月落一潭虛。
吾自疑秋色，那堪樹木疏。
移菊
作者：張弋
朝代：宋

秋風籬落遠，晨起自移栽。
稍覺微根損，須遲數日開。
最清人愛重，乍見蝶疑猜。
昔有陶元亮，因茲歸去來。
簡周宗聖
作者：張弋
朝代：宋

曠野有芳芷，近江無早鶑。
春詩定多少，旬日又清明。
樹暗憐楊柳，花開認橘橙。
相尋每乖阻，夢裏亦愁生。
舒州歲暮
作者：張弋
朝代：宋

窮冬日日愛天晴，古寺門開絕送迎。
野鶴忽來橋上立，山僧獨向水邊行。
過寒梅樹白全少，入臘草牙青漸生。
又是舒州一年了，怕看新曆動鄉情。
莫春
作者：張弋
朝代：宋

日日雨霏霏，閉門無所知。
謾尋花發處，已過絮飛時。
替紙蠶生遍，修巢燕立危。
但催人老去，羞作送春詩。
豫章別紫芝
作者：張弋
朝代：宋

吟苦事俱廢，拙深貧未除。
年來如旅鴈，秋至即移居。
古道行黄葉，空囊貯素書。
一生江海恨，惟子最知余。
贈沈莊可
作者：張弋
朝代：宋

卷上芳名舊所知，見君還恨識君遲。
數莖短髮沾霜白，一葉扁舟觸浪危。
問遍菊名因作譜，畫將蘭本要求詩。
向南郡邑多經過，楚士能狂更有誰。
送人歸南康
作者：張弋
朝代：宋

我來方與廬山別，你去廬山是故鄉。
前日住山渾不覺，如今山遠却思量。
送宋謙父之清江因簡希亮
作者：張弋
朝代：宋

吟詩夕陽裏，相送上瀟灘。
前路逢梅處，同誰倚棹看。
歲窮風力緊，江闊鴈聲寒。
持此呈蘇李，人生識面難。
送徐和卿之上饒
作者：張弋
朝代：宋

江樹雜丹青，江寒少得晴。
亦知君去路，多是水爲程。
銜位猶書岳，游從半作卿。
如逢二泉子，因說野人名。
送杜晦之兄弟歸閩
作者：張弋
朝代：宋

秋來猶苦熱，歸去莫貪程。
官寫新銜位，詩傳舊姓名。
幾家村酒賤，一路澗泉清。
想到鄉閭日，爭看兩弟兄。
送翁十赴舉
作者：張弋
朝代：宋

今年科詔下，頗亦動山情。
丹竈留雲守，書裝冒熱行。
卜知三命勝，業擅一經明。
倘赴瓊林宴，能詩舊有聲。
送胡道士歸康廬
作者：張弋
朝代：宋

避世懷孤往，爲庵近五巒。
出無人作伴，歸有鶴相看。
老石苔衣凈，深山瀑布寒。
自言猶養母，應未得燒丹。
送蔡監丞赴高郵
作者：張弋
朝代：宋

城古似盤盂，榮分刺史符。
夏新看藕葉，夜久見蠙珠。
吏過朱方接，山從邵伯無。
文遊遺迹在，民俗易相孚。
送謝耕道謁趙史君
作者：張弋
朝代：宋

櫧葉陰深杜宇啼，遠遊還欲過淮西。
呂蒙城下河流濁，亞父祠邊草色齊。
太守舊來相愛重，故交老去惜分携。
年年慈母手中綫，縫得征衫當一犁。
送趙秘著赴湖北倉
作者：張弋
朝代：宋

聖君私七澤，使事浼清高。
俗古山川闊，路長車馬勞。
峒人耕綠野，隠者醉紅桃。
閒暇應登賞，詞章繼楚騷。
送郭道士之江州
作者：張弋
朝代：宋

盡看山南景，忽思山北遊。
屐過雲亦動，琴罷月空流。
世上無非熱，林間一似秋。
雖然乍相識，別去也能愁。
逢王元任
作者：張弋
朝代：宋

寂寞淮南道，憑君獨記余。
始知元住此，久悔不通書。
暮岳留同眺，寒房與借居。
共懷京邑燕，已是二年餘。
遊智門寺·其一
作者：張弋
朝代：宋

一間瓦屋荒山裏，山路縈迴夕照明。
祇有比丘頭雪白，旋收經卷入相迎。
遊智門寺·其二
作者：張弋
朝代：宋

傳聞此地有龍飛，佛殿殘磚刻鳳螭。
事去千年無問處，寂寥霜草卧苔碑。
遊長干留寄聰公
作者：張弋
朝代：宋

僧去尋芳草，客來看落花。
就齋槃乞菜，借水鼎煎茶。
日炙春無色，風吹天有沙。
欲回成再住，此意問林鴉。
高郵送紫芝
作者：張弋
朝代：宋

重逢又重別，把盞更凄然。
明日帆開岸，平湖水接天。
好詩應自作，狂夢與誰圓。
我欲來相趁，揚州且住船。
龍灣
作者：張弋
朝代：宋

畫船椎鼓過龍灣，回首昇州只見山。
前日方來今又去，閑人元自不曾閑。
九鯉湖
作者：張式
朝代：宋

半生漂落江湖外，此日登樓花正開。
丹竈依然沈澗水，珠簾空自掛瑤臺。
昔年道士何時去，前度遊人今又來。
點檢洞門題詠處，幾多墨迹篆蒼苔。
題汪水雲詩卷
作者：張弘道
朝代：宋

風檣陣馬不可羈，我亦回首薊北馳。
爲我援琴作商聲，和以長吟商聲悲。
遼鶴一去不復返，茫茫天海秋雁飛。
黯然十操發金石，掩卷忍讀胡笳詩。
相逢把臂不可別，白蘋洲渚菊花時。
天涯地角聚復散，水雲雲水同襟期。
贈陳隨隠歸游江西
作者：張彝
朝代：宋

醖藉中涵廊廟姿，詩文都好見宸批。
只蒙四字君王寵，蟣蝨微臣不用題。
四頂山
作者：張彥修
朝代：宋

翠巒齊聳壓平湖，晚綠朝紅畫不如。
寄語商山閑四皓，好來各占一峰居。
虎跑泉
作者：張彥卿
朝代：宋

乳泉發穴漏巖根，亂石成池溜始分。
鴻漸當時高品第，虎跑今日信傳聞。
山僧勺供疑甘露，野史烹茶勝白雲。
應是靈源遲出地，不然須冠季卿文。
知宮高士菊巖
作者：張復
朝代：宋

來游九鎖山，忽遇菊巖仙。
老翠偃千畝，黄金鋪萬錢。
花經令尹愛，詞入北司編。
最重水中石，平舟曾爲鎸。
送張無夢歸天台
作者：張復
朝代：宋

學道探玄務谷神，薜衣疏野見明君。
暫來北闕利名地，歸去舊山鸞鶴羣。
洞壑深藏塵外士，冠裳不繫嶺頭雲。
赤城千仞幽居處，夜籟秋猿枕上聞。
句
作者：張微
朝代：宋

人家橘柚間，鐘梵雲煙側。
書故三司副使陳公亞之詩軸後
作者：張徵
朝代：宋

破錦囊開玉振金，舍人胸次右丞心。
爲時黼藻衣冠藪，與國丹青翰墨林。
慷慨似誰雙舞劍，風流隨處一歌琴。
燕貽苦志追先烈，子夏何須論淺深。
自然亭
作者：張徵
朝代：宋

久雨妨漁復滯樵，自然亭上一逍遥。
萬緣不自閑中起，百事唯于睡裏消。
老去自知如蠛蠓，病來誰悟似芭蕉。
愛名之世忘名客，幸有山林舊市朝。
蘆臺峭帆亭
作者：張德容
朝代：宋

高秋客未還，何處望鄉關。
喬宇蒼烟外，孤亭落照間。
雨晴山覺近，潮滿水如閑。
目斷峒陽路，歸雲不可攀。
朝天宮成紀懷
作者：張德興
朝代：宋

崒律千尋玉壘開，龍盤虎踞擁金臺。
雲中雙闕天顔近，塞山孤臣鐵騎迴。
砂壁朝疑烽火動，松風夜雜鼓笳哀。
願將隻手扶紅日，掃盡狼烟御輦回。
伏承君儀使君郎中寵示佳什謹次嚴韻
作者：張徽
朝代：宋

飛鳥影穿紅燭去，寒蟾光落素琴來。
三數寺通溪畔路，好從僧僧借渡時杯。
句·其一
作者：張徽
朝代：宋

雲蒸洞穴秋成雨，泉落庭除夏結冰。
句·其二
作者：張徽
朝代：宋

曉塔影分山店北，暮鐘聲落海門西。
宿猿洞
作者：張徽
朝代：宋

洞天虛寂翠屏欹，心迹蕭然萬物齊。
無奈宿猿嫌宿客，夜深猶擁亂雲啼。
宿猿洞再和程師孟韻
作者：張徽
朝代：宋

入林休顧小猿驚，壽酒交持石外亭。
刺史尊崇上卿月，主人高隱少微星。
只因避雨投松蓋，屢爲障風夾檜屏。
笑語林猿能解意，往來應不限巖扃。
宿猿洞和程師孟韻
作者：張徽
朝代：宋

月上高臺雲半屏，洞門休喚夕陽扃。
巍冠不整跏趺坐，秋楮斕斑數點星。
惠應廟
作者：張徽
朝代：宋

一家終日在樓臺，弈局斜兼畫卷開。
幽鳥影穿紅燭去，寒蟾光落素琴來。
釣絲暮惹蘋間浪，篆石春浮蘚上埃。
三數寺通溪畔路，好尋僧借度時盃。
聞龍學平昔曾遊潁川西湖有詩以寄之
作者：張徽
朝代：宋

河勢橫斜带地形，碧油具旆昔常經。
驛名未改風塵黑，碑字猶存雨蘚青。
薦福園林僧杳渺，擷芳洲渚續娉婷。
汝南一值賢人降，分野于今占德星。
送程給事知越州
作者：張徽
朝代：宋

瑣闈官接鳳凰巢，藹藹青雲器業高。
一代後先書惠化，三朝中外主風騷。
阜安廣粵新城郭，懾伏幽燕舊節旄。
元相臺樓何處是，蓬萊山壓海波濤。
送龍學和寄王元之郎中
作者：張徽
朝代：宋

未持雙節去朝元，玉陛猶虛侍從班。
龜洛舊遊天直上，雞林新句海中間。
品流有日歸陶冶，隱逸無時奉宴閑。
鶴馭仙游何處所，軒皇冠劍在橋山。
鳳山閣
作者：張徽
朝代：宋

舉頭何處認京華，鳳閣層層出亂霞。
山勢轉來雙徑曲，水聲分去一川斜。
丹青隱映林間焙，黑白微茫石上畬。
遇興每須窮日夕，檻邊修竹砌邊花。
涵碧亭
作者：張志行
朝代：宋

夢遊還解洗塵勞，一日堪來一百遭。
有眼石泉聲更細，無心亭竹節猶高。
洞中意寂含千古，世上名輕等一毫。
此藥要知天付與，未宜輕話與兒曹。
邑宰同遊峴峰
作者：張志行
朝代：宋

勝境追遊豈易尋，公餘喜得共登臨。
攀蘿縹緲雲霄興，夾道琮琤玉石音。
置酒但教呼我輩，題名何必刻碑陰。
籃輿歸去敲明月，盛集應堪繼竹林。
白石山
作者：張志道
朝代：宋

山似游龍勢欲奔，山中有路透天閽。
峰巒常带烟霞色，洞穴渾無斧鑿痕。
西湖懷古
作者：張志道
朝代：宋

荷花桂子不勝悲，江介繁華異昔時。
天目山來孤鳳歇，海門潮去六龍移。
賈充誤國終無策，庾信哀時尚有詞。
莫向中原誇絕景，西湖□恨是西施。
碧玉峽
作者：張思
朝代：宋

野迥方知天廣大，身高更覺石岧嶢。
泉人試爲平章看，勝絕何如透碧霄。
秦君亭
作者：張思
朝代：宋

蟬蛻真爲一世豪，雙蝸逐逐笑吾曹。
秦君已去亭長在，著向山高更覺高。
醉石
作者：張思
朝代：宋

席地爲茵寄此生，漥樽獨酌有餘清。
簑衣和月卧不醒，江上數峰雲自橫。
鷓鴣天
作者：張思濟
朝代：宋

衣潤紅綃梅欲黃。幾年歡意屬華堂。紅顏阿母逢佔虺，班鬢兒童盡舉觴。麟作脯，玉為漿。從今三萬六千場。桑麻休說桑田變，自是經門日月長。
荷花
作者：張怡然
朝代：宋

芳姿香可人，剛道六郎似。
誰謂前哲心，愛蓮比君子。
安定山
作者：張恪
朝代：宋

常懷玉壘李謫仙，精神浩瀚游八表。
頂摩蒼天弄白日，方丈蓬萊思清矯。
吾鄉夙號山水邦，縈青繚白雜蒼縹。
人間要自有佳趣，何必東瞷扶桑曉。
江郎秀色照閩吳，咀嚼自可忘幽悄。
爛柯山與浮雲齊，突星騎石凌飛鳥。
何獨此山名未燿，無乃潛德避喧擾。
定是壺中小有天，衆星未易立譚了。
物之顯晦固有數，巧曆誰能窮忽秒。
我聞雁岩古來無，山經不載事沉杳。
後世奇祕始發見，游人足迹竟盤繞。
九華妙觀人未覩，劉郎當時眼偏瞭。
固知有物必有遇，此理甚明非深渺。
豈惟安定名不腐，自覺劉郎才力少。
我詩那能爲重輕，九鼎借助鴻毛小。
群豪自可繼唐賢，聯名况有詩僧皎。
送別呂子進自中舍出知睦州
作者：張惇
朝代：宋

籬鷃雲鵬各有程，匆匆相別未忘情。
恨君不在蓬窗底，共聽蕭蕭夜雨聲。
鏡湖
作者：張惟中
朝代：宋

昔年曾過賀家湖，今日烟波太半無。
惟有一天秋夜月，不隨田畝入官租。
題常山店壁
作者：張惠卿
朝代：宋

迢遞投前店，颼飀守破窗。
一燈明復暗，顧影不成雙。
玩鞭亭
作者：張憲
朝代：宋

畸烏壓營營作聲，紅光紫電圍金鉦。
黄鬚小龍馬上嘯，白日饑豺夢裏驚。
老奴怒擲珊瑚枕，追兵起合琉璃井。
巴馬東歸疾似風，道旁遺糞如水冷。
健兒空玩七寶鞭，荆臺老姥空誰傳。
黄天蕩
作者：張憲
朝代：宋

昆明劫燒成灰火，臨平葑湖撥不開。
黄泥萬頃下無底，海眼一絲通往來。
南徐江邊海鰌走，江神頓足黄龍吼。
便翻銀漢濯泥沙，要使妖蛇先授首。
句
作者：張憲武
朝代：宋

萬疊崇崗揖臥龍，一峰圓頂翠連空。
題王宗哲六柳堂
作者：張憲武
朝代：宋

六柳先生以道鳴，歸家高伴子真耕。
方瞳綠鬢君知否，一片靈臺畫不成。
洞仙歌
作者：張成可
朝代：宋

薰風池閣，八葉蓂初展。紫府當年侍香案。見蟠桃頻著子，偷薦瑤觴，貪醉寐，謫向人間未滿。青禽傳近信，催赴仙班，怪我塵緣未能斷。愛吳中山色好，抹日批風，蓑共笠，縱有金章不換。待駕鶴遨訪蓬壺，問海水從來，幾番增減。
頌
作者：張戒
朝代：宋

天不戴兮地不知，誰言南北與東西。
身眠大海須彌枕，石笋抽條也大奇。
雨中花·夜行船
作者：張才翁
朝代：宋

萬縷青青，初眠官柳，向人猶未成陰。據雕鞍馬上，擁鼻微吟。遠宦情懷誰問，空嗟壯志銷沈。正好花時節，山城留滯、忍負歸心。別離萬里，飄蓬無定，誰念會合難憑。相聚裡，休辭金盞，酒淺還深。欲把春愁抖擻，春愁轉更難禁。亂山高處，憑闌垂袖，聊寄登臨。
贈胡侍郎榮歸
作者：張承
朝代：宋

官路馳驅鬢且蒼，忽承恩詔許還鄉。
尋幽好結香山社，乘興閒登綠野堂。
未採佳苗供藥竈，謾收新句入詩囊。
人生碩德如公少，佇看芝蘭更晚香。
凈相院
作者：張抑
朝代：宋

雲山爛漫本難名，收拾閒情付此生。
出處自知無上策，往來聊欲試同盟。
門多賢轍人便靜，琴鎖師堂歲幾更。
六月岸巾來借扇，頻遊應不禁船行。
題干越亭送石秘校詩後
作者：張挺卿
朝代：宋

宛陵梅夫子，才名冠當世。
歐蘇與並驅，時稱天下士。
哲人去已久，手澤見英氣。
可慕不可攀，悠悠千古意。
行義魯臧孫，流芳垂後裔。
今遇叔章君，箕裘元不墜。
春光好
作者：張掄
朝代：宋

煙澹澹，雨濛濛。水溶溶。帖水落花飛不起，小橋東。翩翩怨蝶愁蜂。繞芳叢。戀餘紅。不恨無情橋下水，恨東風。
望仙門
作者：張掄
朝代：宋

玉京清漏起微涼。好秋光。金盃瀲灩酌瓊漿。會仙鄉。新曲調絲管，新聲更颭霓裳。博山爐暖泛濃香。為壽百千長。
望仙門
作者：張掄
朝代：宋

玉池波浪碧如鱗。露蓮新。新歌一曲翠眉嚬。舞乖裀。滿酌蘭英酒，須知獻壽千春。太平無事荷君恩，齊唱望仙門。
望仙門
作者：張掄
朝代：宋

紫微枝上露華濃。起秋風。管絃聲細出簾櫳。象筵中。仙酒斟雲液，山歌轉繞樑虹。此時佳會慶相逢。歡醉且從容。
朝中措
作者：張掄
朝代：宋

午陰多處□□□。楊柳□□□。翠羽無情飛去，紅蕖有意□□。□□□□，□□□□，□□吾生。為報凌煙□□，□□□□□名。
朝中措
作者：張掄
朝代：宋

吳松江影漾清輝。山遠翠光微。楊柳風輕日永，桃花浪暖魚肥。東來西往。隨情任性，本自無機。何事沙邊鷗鷺，一聲欸乃驚飛。
朝中措
作者：張掄
朝代：宋

慕名人似蟻貪羶。擾擾幾時閒。輸我吳松江上，一帆點破晴煙。青莎臥月，紅鱗薦酒，一醉陶然。此是人間蓬島，更於何處求仙。
朝中措
作者：張掄
朝代：宋

松江西畔水連空。霜葉舞丹楓。謾道金章清貴，何如蓑笠從容。有時獨醉，無人繫纜，一任斜風。不是蘆花惹住，幾回吹過橋東。
朝中措
作者：張掄
朝代：宋

沙明波淨小汀洲。楓落洞庭秋。紅蓼白蘋深處，晚風吹轉船頭。鱸魚釣得，銀絲旋鱠，白酒新篘。一笑月寒煙暝，人間萬事都休。
朝中措
作者：張掄
朝代：宋

湖光染翠□□□。□□□□□。□愛江湖光景，不曾別做□□。□□□□，□□□□，□□儂家。醉臥水雲□□，□□□□□□。
朝中措
作者：張掄
朝代：宋

燈花挑盡夜將闌。斜掩小屏山。一點涼蟾窺慢，釧敲玉臂生寒。起來無緒，爐薰燼冷，桐葉聲乾。都把沈思幽恨，明朝分付眉端。
朝中措
作者：張掄
朝代：宋

碧波深處錦鱗游。波面小漁舟。不為來貪香餌，如何賺得吞鉤。緣蓑青箬，吾生自斷，終老汀洲。買斷一江風月，勝如千戶封侯。
朝中措
作者：張掄
朝代：宋

紅塵光景事如何。擾擾利名多。若問儂家活計，扁舟小笠輕蓑。一尊美酒，一輪皓月，一弄山歌。選甚掀天白浪，未如人世風波。
朝中措
作者：張掄
朝代：宋

蕭蕭蘆葉暮寒生。雪厭凍雲平。密灑一篷煙火，驚鴻飛起沙汀。收綸罷釣，空江有浪，短棹無聲。便是天然圖畫，何須妙手丹青。
朝中措
作者：張掄
朝代：宋

鳴榔驚起鷺鷥飛。山遠水瀰瀰。米賤茅柴酒美，霜清螃蟹螯肥。人生所貴，逍遙快意，此外皆非。卻笑東山太傅，幾曾夢見蓑衣。
柳梢青
作者：張掄
朝代：宋

柳色初勻。輕寒似水，纖雨如塵。一陣東風，縠絞微皺，碧沼鱗鱗。仙娥花月精神。奏鳳管、鸞絲鬥新。萬歲聲中，九霞杯裡，長醉芳春。
浣溪沙
作者：張掄
朝代：宋

築室崢嶸佔寶峰。退朝燕坐萬緣空，出塵高志抗冥鴻。何日嘉招陪一笑，看君豪飲釂千鍾。試憑鄙句作先容。
減字木蘭花
作者：張掄
朝代：宋

乾坤入手。談笑三關雲□□。□□□□。鬼駭神驚一黍光。逍遙宇內。□□□□□數外。功滿三千。獨跨斑麟入紫煙。
減字木蘭花
作者：張掄
朝代：宋

五行顛倒。火裡栽蓮君莫□。□要東牽。引取青龍來西邊。一陽時候。□□溫溫光已透。消盡群陰。赫赤金丹色漸深。
減字木蘭花
作者：張掄
朝代：宋
体裁：词

冥冥窈窕。□□□□□□□。□□□□。□□□□□□□。□□□□。□□□□□□□。□□□□。□□□□□□□。
減字木蘭花
作者：張掄
朝代：宋

咽津納氣。鼎內須□□□□。□□□□。□□空鐺枉誤人。有真不□。□□□□□□□。□□修持。超出□□□□□。
減字木蘭花
作者：張掄
朝代：宋

天機深遠。不遇真仙爭得見。欲下工夫。須是先尋偃月爐。抽添運用。火候不明□妄動。毫髮才差。只恐靈根□□芽。
減字木蘭花
作者：張掄
朝代：宋

澄神靜慮。□□□□□□□。□□□□。□□□崙水滿池。無中養□。□□□□□□□。□□凡胎。五彩雲生鶴駕來。
減字木蘭花
作者：張掄
朝代：宋

神仙何處。若有宿緣須□□。□□□□。不在山林及市朝。丹爐休守。須信人人皆自有。此外非真。莫認凡砂與水銀。
減字木蘭花
作者：張掄
朝代：宋

至言妙道。□□□□□□□。□□□□。□是蓬萊頂上仙。歸根□□。□□□□方覆命。覆命常存。此事幽微好細論。
減字木蘭花
作者：張掄
朝代：宋

還元返本。作用難明須細論。神氣□□。窈窕之中復混成。勤修不倦。直到無為功始見。此是天機。不遇真仙莫強知。
減字木蘭花
作者：張掄
朝代：宋

陰陽均配。□□□□□□□。□□□□。爭得靈苗不解□。□□□□。□□□□□□□。□是真鉛。只□□□□□□。
滿庭芳
作者：張掄
朝代：宋

威徹冰河，兵嚴玉帳，濟時人在壺天。妙齡談笑，圖畫上凌煙。但見勳書鼎鼐，誰知道、名列高仙。風雲會，鉤陳羽衛，綠鬢影貂蟬。綿綿。流慶遠，芝蘭秀髮，折桂爭先。佔盛一門，文武更雙全。已餌瓊英絳雪，靈龜壽、何止千年。年年看，笙歌叢裡，金盞倒垂蓮。